Lao Tzu: Pengasas Pemikiran Taoism

Lao Tzu secara tradisinya dianggap sebagai pengasas Taoisme, sebuah aliran pemikiran di zaman China purba. Taoisme dilihat sebagai salah sebuah dari tiga aliran pemikiran utama masyarakat China. Dua aliran pemikiran yang lain adalah Buddhisme yang tiba di China dari India, dan Confucianisme yang diasaskan oleh Confucius. Oleh kerana itu, Lao Tzu dianggap sebagai figura yang sangat penting dalam sejarah China dan beliau bahkan dihormati oleh ramai masyarakat China sebagai seorang dewata dalam pantheon Taoist.

KEWUJUDAN LAO TZU YANG DIPERDEBATKAN

Tidak seperti Confucius, Lao Tzu merupakan seorang karakter yang jauh lebih sukar untuk dikenali. Sebilangan ilmuwan moden bersikap skeptik terhadap kewujudannya dan mereka berpandangan bahawa Lao Tzu tidak wujud ‘dalam sejarah’. Malahan, mereka mendakwa bahawa Lao Tzu adalah seorang figura legenda sepenuhnya.

Namun menurut tradisi China, Lao Tzu hidup pada kurun ke-6SM. Seorang sejarahwan China purba, iaitu Sima Qian menyatakan bahawa Lao Tzu hidup sezaman dengan Confucius. Tambahan lagi, biografi Lao Tzu dapat dijumpai dalam karya Sima Qian yang berjudul Shiji atau juga dikenali sebagai Catatan-Catatan Sejarahwan Ulung.

Dalam Shiji, dicatatkan bahawa Lao Tzu merupakan warga tempatan negara Chu, yang terletak di bahagian selatan China moden. Juga dicatatkan di dalam sumber purba ini bahawa nama sebenar Lao Tzu adalah Li Er. Beliau dipercayai berkhidmat sebagai pegawai penyimpan rekod-rekod arkib di istana diraja Zhou. Terdapat juga pendapat yang mengatakan bahawa Lao Tzu pernah didatangi oleh Confucius yang memintakan nasihat tentang hal-hal ritual tertentu dan kemudian memberikan puji-pujian kepadanya.

SHIJI KARYA SIMA QIAN

Pegawai inilah yang meminta kepada Lao Tzu agar mencurahkan segala ilmunya dalam bentuk penulisan. Susulan daripada permintaan ini, maka terhasillah sebuah buku yang mengandungi sekitar 5000 aksara China yang kini dikenali sebagai Tao Te Ching. Selepas peristiwa ini, Lao Tzu menghilang daripada catatan sejarah. Malahan, tarikh dan tempat kematiannya sama sekali tidak direkodkan dalam catatan Sima Qian.

Selain itu, Sima Qian juga ada menulis bahawa Lao Tzu hidup di negara Zhou buat tempoh yang cukup lama sehingga beliau berperluang untuk menyaksikan kejatuhannya. Susulan daripada itu, Lao Tzu mengambil keputusan untuk beredar meninggalkan negara berkenaan. Tatkala beliau tiba di sempadan barat-laut yang memisahkan antara China dan dunia luar, beliau bertemu dengan seorang pegawai, yang bernama Yin Xi, yang bertanggungjawab ke atas lalu-lintas di sempadan.

TAO TE CHING

Tao Te Ching tanpa diragukan lagi adalah karya yang memasyhurkan nama Lao Tzu. Tambahan, ia merupakan salah sebuah karya utama bagi Taoisme. Apapun, terdapat sebilangan sejarahwan yang memperdebatkan tentang status pengarang bagi naskhah penting tersebut.

Menurut mereka, naskhah ini tidak ditulis oleh seorang penulis tunggal, sebaliknya oleh sejumlah penulis. Malahan, ada pula sejarahwan yang berpendapat bahawa isi kandungan Tao Te Ching pada mulanya disebarkan secara lisan sebelum ditulis menjadi buku.

Bagi pandangan sebegini, ada yang berpendapat bahawa anak-anak murid Lao Tzu bertanggungjawab menghidup dan menyebarkan ajaran guru mereka itu menerusi penyampaian secara lisan. Kemudian, ajaran-ajaran tersebut dihimpun dan dikompilasikan oleh seorang atau beberapa orang pelajar Lao Tzu.

Daripada pandangan sebegini, hadir pula kemungkinan bahawa pengumpul Tao Te Ching turut terkait dengan tradisi-tradisi atau ajaran-ajaran secara lisan yang lain. Dalam erti kata lain, sejarahwan yang mengambil pandangan seperti ini berpendapat bahawa Tao Te Ching tidak hanya mengandungi ajaran-ajaran Lao Tzu, tetapi turut memuatkan butir-butir hikmah daripada cendekiawan-cendekiawan China purba yang lain.

Walau apa pun jua asal-usulnya, Tao Te Ching dan falsafah yang dibentangkannya dianggap sebagai satu aliran pemikiran yang secara langsung berbalikan dengan Confucianisme. Walaupun kedua-dua aliran pemikiran ini menyinggung persoalan-persoalan sosial, politik dan falsafah yang dihadapi oleh masyarakat China purba, masing-masing mengambil pendekatan yang berbeza. Sebagai contoh, Confucianisme menumpukan pada hubungan sosial, kelakuan baik dan kemasyarakatan. Taosime pula secara kontra mengambil pendekatan yang lebih bersifat mistik dan menumpu pada individu serta alam.

Ciri-ciri penting Taoisme yang lain adalah pendiriannya yang bersifat anti-autoritian, penggalakannya terhadap kesederhanaan, dan perakuannya terhadap daya alam dan daya sejagat yang dikenali sebagai Tao. Walaupun mungkin kita boleh mengatakan bahawa Confucianisme lebih sesuai dengan citarasa para pemerintah China, Taoisme tanpa dinafikan merupakan satu aliran pemikiran yang sangat berpengaruh dan keadaan ini terus berkekalan dalam budaya China sehingga kini.

TERJEMAHAN:

Wu Mingren. (8 Februari 2016). Lao Tzu: The Founder of One of the Three Pillars of Traditional Chinese Thought. Ancient Origins. https://www.ancient-origins.net/history-famous-people/lao-tzu-founder-one-three-pillars-traditional-chinese-thought-005318


Dinasti Goryeo – Kerajaan Yang Melahirkan Asas Jati Diri Bangsa Korea

Sesudah berakhirnya Zaman Tiga Kerajaan Akhir (892-936 M), Dinasti Goryeo muncul berkuasa pada kurun ke-10 sehingga kurun ke-14 Masehi, justeru secara tidak langsung sejarahnya amat berkait rapat dengan kelangsungan tamadun China yang sepanjang tempoh itu mengharungi tiga dinasti berbeza; iaitu Dinasti Song (960-1279 M), Dinasti Yuan (1279-1368 M), dan Dinasti Ming (1368-1644 M).

Era pemerintahan Dinasti Goryeo selalunya dianggap sebagai zaman keemasan Buddhisme di Korea. Hal ini kerana ia diangkat sebagai agama rasmi dinasti. Tripitaka Koreana misalnya, dihargai sebagai salah satu pencapaian paling signifikan dalam sejarah penyebaran agama Buddha di Korea.

Nama Korea, yang diderivasi daripada Goryeo, adalah kependekan daripada nama Goguryeo. Sememangnya, nama Dinasti Goryeo diambil bersempena kerajaan Goguryeo yang wujud pada kurun pertama Sebelum Masehi hingga kurun ke-7 Masehi.

Menyentuh serba ringkas perihal Goguryeo, ia merupakan salah satu dari tiga kerajaan yang bere.but hegemoni di Semenanjung Korea sepanjang tempoh itu (di samping Baekje dan Silla). Justeru, zaman tersebut disebut sebagai Zaman Tiga Kerajaan. Wilayah kekuasaannya merangkumi bahagian utara dan tengah semenanjung, serta timur laut China dan wilayah selatan Primorsky Krai, Russia.

Sejarah penubuhan Dinasti Goryeo dikembalikan kepada seorang tokoh bernama Wang Geon. Beliau dipercayai lahir di Songak (kini Gaeseong) pada tahun 877 Masehi. Bapanya bernama Wang Yung, seorang pembesar yang mengetuai hubungan perdagangan dengan China. Berikutan kekayaan yang dimilikinya, Wang Yun dipandang tinggi sebagai orang kenamaan.

Pada lewat kurun ke-9 Masehi, Kerajaan Silla Bersatu yang mendominasi lanskap politik di Semenanjung Korea mengalami ketidakstabilan politik. Banyak pembe.ron.takan berlaku. Salah satunya diketuai oleh Gung Ye (869-918 M) yang meram.pas wilayah timur laut daripada kuasa pusat sekali gus membuatkan ramai pembesar tempatan tunduk kepadanya. Antara yang tidak terkecuali ialah Wang Yung.

Wang Yung malah menumpahkan khidmatnya kepada Gung Ye, diikuti oleh anaknya Wang Geon. Tidak lama, Wang Geon berjaya menempa nama sebagai pemimpin ten.tera yang cekap. Kedudukannya di sisi Gung Ye makin lama makin mantap.

Menjelang tahun 901 Masehi, Gung Ye menubuhkan Kerajaan Hugoguryeo (901-918 M). Wang Geong pula terus mencurahkan khidmat sebagai panglima utamanya, sekali gus bertanggungjawab mengepalai segala kempen keten.teraan ke atas mu.suh-mu.suh Gung Ye. Pada tahun 913 Masehi, Wang Geon dilantik sebagai perdana menteri Hugoguryeo.

Namun tahun demi tahun, sisi ti.ra.ni Gung Ye makin terserlah. Rakyat jelatanya ramai yang mende.ri.ta akibat dasar pemerintahan beliau yang za.lim. Justeru, empat orang panglima atasan Hugoguryeo berpakat untuk menggu.lingkan Gung Ye dan menggantikannya dengan Wang Geon.

Rancangan tersebut dilaksanakan pada tahun 918 Masehi, dengan Gung Ye dibu.nuh berhampiran Cheorwon, ibu kota kerajaan Hugoguryeo. Wang Geon lantas ditabalkan sebagai raja dan diberi gelaran Taejo. Kerajaan yang ketika itu dipanggil sebagai Taebong pula ditukarkan namanya menjadi Goryeo sekali gus bermulalah sejarah Dinasti Goryeo.

Pada waktu itu, Semenanjung Korea masih terbahagi antara tiga buah kerajaan; iaitu Goryeo, SIlla Bersatu, dan Hubaekje. Wilayah naungan Silla Bersatu bertempat di tenggara semenanjung, manakala Hubaekje pula menguasai timur laut. Justeru tahun-tahun pemerintahan Wang Geon banyak ditumpukan pada usaha menyatukan Semenanjung Korea.

Tahun 927 Masehi, ibu kota Kerajaan Silla Bersatu, iaitu Gyeongju, dise.rang dan dita.wan oleh Gyeon Hwon si pengasas Hubaekje. Raja mereka, Gyeongje, ditang.kap lalu dibu.nuh oleh Gyeon Hwon. Takhta beliau lantas digantikan oleh seorang raja boneka yang bernama Gyeongsun.

Kemelut ini dilihat oleh Wang Geon sebagai peluang untuk menak.luki kedua-dua kerajaan tersebut. Lantas, ten.teranya pun digerakkan bagi menghambat pasukan Hubaekje yang sedang dalam perjalanan pulang. Namun, Wang Geon kalah pe.rang. Mujur, beliau sempat menyusun semula kekuatannya dan mempertahankan kerajaan saat Gyeon Hwon melancarkan se.rangan balas.

Lapan tahun kemudian (935 M), Gyeongsun si raja boneka Kerajaan Silla Bersatu bertindak menyerahkan kerajaannya kepada Wang Geon. Baginya, mustahil untuk beliau membela untung nasib kerajaannya sendiri, apatahlagi mengembalikan zaman kegemilangannya. Justeru, lebih baik jika ia diserahkan kepada tokoh selayaknya.

Pelawaan tersebut diterima oleh Wang Geon. Sebagai imbalan, beliau mengurniakan gelaran putera kepada Gyeongsun. Salah seorang puteri Gyeongsun turut dikahwini demi memperat hubungan antara kedua-duanya. Perkahwinan tersebut berkesan dalam membantu Wang Geon memperoleh sokongan pembesar-pembesar Kerajaan Silla Bersatu.

Sementara itu di pihak seterunya, Gyeon Hwon mengalami masa-masa sukar. Pada tahun sama Wang Geon memperoleh Kerajaan Silla Bersatu, bapa kandung Gyeon Hwon berpaling tadah kepada Kerajaan Goryeo.

Tidak cukup kehilangan bapanya, Gyeon Hwon malah terpaksa berhadapan dengan putera sulungnya, Singeom. Takhta beliau diram.pas. Segalanya kerana beliau menamakan putera lain sebagai pewaris. Gyeon Hwon lantas dipen.jarakan di sebuah kuil Buddha. Namun, tuah masih sudi berbudi kepadanya. Beliau berjaya melarikan diri dan membawa nasib ke Goryeo. Kedatangannya dilayani dengan baik oleh Wang Geon, walaupun mereka telah lama saling bermu.suhan.

Keadaan ini mendorong kepada kejayaan Wang Geong dalam menyatukan Semenanjung Korea setahun kemudian (936 M). Pada tahun itu, beliau melancarkan kempen terakhir ke atas Hubaekje yang diperintah oleh SIngeom. Penen.tangan awal yang diberikan Singeon langsung tidak menunjukkan keberhasilan, justeru beliau pun menyerah. Hubaekje akhirnya tunduk di bawah telunjuk Goryeo.

Peristiwa tersebut menandakan titik penting dalam sejarah Korea. Untuk tempoh yang panjang, ia berjaya disatukan di bawah satu pemerintahan tunggal – sehingga tahun 1948, tahun di mana Korea berpecah menjadi Korea Utara dan Korea Selatan.

Wang Geon sendiri terus memerintah Goryeo sehingga mang.kat pada tahun 943 Masehi. Dinasti Goryeo yang ditubuhkannya bertahan sehingga tahun 1392 Masehi, di mana ia digantikan oleh Dinasti Joseon. Sepanjang tempoh kekuasaan Goryeo, ia mengharungi pelbagai rintangan di sebalik kejayaan.

Antara tahun paling mencabar buat mereka adalah tahun 993 Masehi. Pada tahun tersebut, sempadan barat laut Goryeo dicero.bohi suku nomad Khitan yang memerintah Empayar Liao. Angkatan ten.tera yang dibawa mereka mencecah sehingga 800,000 orang ramainya.

Empayar Liao merupakan kuasa ampuh yang memayungi utara Asia. Ia bermu.suhan dengan Dinasti Song di China. Justeru, sebaik sahaja Goryeo bersetuju untuk membubarkan hubungan baik dengan China, Khitan pun langsung sahaja mengundurkan angkatan ten.tera mereka dan menyerahkan wilayah timur Sungai Yalu kepada Goryeo.

Goryeo bagaimanapun meneruskan hubungannya dengan Dinasti Song dan membina kubu-kubu pertahanan untuk memperkuat wilayah utara yang baru diperolehinya itu.

Pada tahun 1010 Masehi, suku Khitan sekali lagi menye.rang Goryeo yang sedang mengalami keka.cauan politik. Tahun sebelumnya, raja Mokjong digu.lingkan dan dibu.nuh oleh salah seorang panglimanya, Gang Jo. Hyeonjong diangkat sebagai raja baru menggantikan Mokjong, namun kuasa sebenar berada dalam genggaman Gang Jo.

Buat seketika, Gang Jo berhasil melindungi Goryeo daripada se.rangan Khitan. Namun, beliau akhirnya tewas dan terbu.nuh. Hyeonjong pula terpaksa mengundurkan diri dari ibu kota. Keadaan meruncing ini bagaimanapun cuma seketika. Khitan tidak berupaya meneguhkan kedudukannya di Goryeo. Dek risaukan se.rangan balas daripada Hyeonjong, mereka pun akhirnya berundur pada tahun 1011 Masehi.

Mereka hanya menye.rang kembali buat kali ketiga dan terakhir pada tahun 1018. Dalam serangan tersebut, mereka membawa seramai 100,000 orang ten.tera. Namun, kekalahan teruk yang dialami mereka membuatkan Khitan hanya pulang membawa beberapa ribu orang ten.tera sahaja.

Empat tahun kemudian, Empayar Liao memeterai perdamaian dengan Goryeo. Kedua-duanya mengecapi tempoh aman.

Kira-kira satu kurun berikutnya, Jurchen yang bersempadan dengan Empayar Liao dan Goryeo bangkit berkuasa sebagai Dinasti Jin yang ditubuhkan pada tahun 1115 Masehi. Mereka melancarkan se.rangan ke atas dua jirannya itu. Khitan dihancurkan, sementara Goryeo dijadikan vassal yang dipaksa membayar ufti secara tahunan.

Pada tahun 1231 Masehi, Goryeo berhadapan dengan satu lagi an.caman, iaitu Empayar Monggol. Ogedeo Khan menghalakan bala ten.teranya ke wilayah Goryeo ketika melancarkan kempen penak.lukan China. Goryeo memberikan penen.tangan selama 30 tahun, namun kemudian mereka bertukar dasar dan berdamai.

Perubahan dasar ini berlaku akibat pembu.nuhan Choe Ui si pemerintah dik.tator. Rejim ten.tera digantikan dengan faksi cendekiawan yang cenderung untuk menjalinkan hubungan mesra dengan Monggol.

Berikutan itu, Monggol mengalihkan sasaran kepada Jepun – se.rangan pertama dilakukan pada tahun 1274 dan se.rangan kedua pula pada tahun 1281. Dalam kedua-dua cubaan tersebut, Goryeo membekalkan sejumlah ten.tera kepada pasukan Monggol.

Tahun 1368 Masehi, Dinasti Yuan digantikan oleh Dinasti Ming. Dalam tempoh itu juga,Goryeo mengalami kemunduran. Namun masih, ia berupaya mengekalkan kekuasaan untuk beberapa dekad berikutnya. Tahun-tahun terakhir Goryeo banyak bersangkut-paut dengan sikap anggota istananya terhadap China.

Sejurus selepas kejatuhan Dinasti Yuan, Goryeo terbahagi dua di antara mereka yang menyokong Dinasti Ming dan mereka yang menyokong Dinasti Yuan. Ketika mula meneguhkan kuasanya, Dinasti Ming membiarkan Goryeo bersama nasibnya sendiri buat seketika.

Namun menjelang tahun 1388, mereka menghantar utusan yang menuntut sebahagian besar wilayah utara Goryeo. Faksi yang bersikap anti terhadap Ming membantah tuntutan tersebut dan serangan ke atas Semenanjung Liaodong pun dilakukan.

Cuma ironi, kempen keten.teraan tersebut dipertanggungjawabkan ke atas Yi Seongye yang merupakan pendokong kuat Dinasti Ming. Ibarat mengharapkan pegar untuk menjaga padi, Yi Seongye malah menye.rang ibu kota Goryeo. Justeru pada tahun 1392, Gongyang si raja terakhir Goryeo digu.lingkan dan Yi pun menubuhkan Dinasti Joseon.

Tidak seperti Dinasti Joseon yang menganut Konfusianisme sebagai ideologi rasmi, Dinasti Goryeo berpaut pada Buddhisme. Ia bahkan merintis zaman keemasan agama Buddha di Korea.

Legasi Buddhisme yang paling utama dari Dinasti Goryeo ialah Tripitaka Koreana yang disifatkan sebagai himpunan teks, perundangan, dan risalah ajaran Buddha yang paling lengkap di Korea, dengan keseluruhannya diukir pada 81,258 bongkah blok kayu cetakan.

Ia dihasilkan buat pertama kali pada tahun 1011 Masehi, sewaktu Goryeo dan Empayar Liao sedang berkon.flik antara satu sama lain. Penghasilannya dibiayai oleh raja Goryeo demi memohon perlindungan Buddha dari se.rangan suku Khitan.

Koleksi Tripitaka Koreana awal tersebut bagaimanapun han.cur di tangan Monggol. Justeru pada tahun 1236 Masehi, raja Goryeo menitahkan supaya salinan Tripitaka Koreana yang baru dihasilkan. Kerja-kerja tersebut mengambil masa selama 15 tahun dan disiapkan pada tahun 1251 Masehi.

Enam tahun selepas kejatuhan Dinasti Goryeo (1398 Masehi), Tripitaka Koreana dipindahkan ke Kuil Haeinsa yang terletak di Gunung Gaya dan masih berada di sana sehingga hari ini. Ia diwartakan sebagai Khazanah Negara, manakala Kuil Haeinsa pula diiktiraf sebagai Tapak Warisan Dunia UNESCO.

TERJEMAHAN
Wu Mingren. (17 April 2021). The Goryeo Dynasty: Buddhist Unifier of the Korean Peninsula. Ancient Origins.


Apa Yang Kita Perlu Tahu Mengenai US Government Shutdown?

Topik politik dunia yang paling hangat sekarang tidak lain “government shutdown” di US.

Government shutdown ni fenomena unik di US. Berlaku apabila bajet kerajaan tak diluluskan oleh Kongres. Kongres ni dewan perundangan, macam parlimen kita lah, cuma bezanya, kat US kerajaan dan Kongres terdiri dari orang yang berbeza, dan selalunya parti yang kawal Kongres tak sama dengan parti Presiden (kalau sama pun, tak semestinya ahli Kongres ni kena setuju dengan RUU yang diusulkan oleh Presiden).

Jadi apabila Kongres menolak bajet yang diusulkan oleh Presiden, maka kerajaan tak ada duit. Kalau tak ada duit, nak belanja untuk meeting tak boleh, nak buat procurement tak boleh, kalau staf kerajaan bekerja pun tak dapat gaji, maka tutup kedai lah.

Government shutdown kali ini memecah rekod shutdown ketika zaman Clinton (Disember 1995 – Januari 1996) yang bertempoh 21 hari. Waktu tu Kongres dikawal oleh Republikan golongan “fiscal conservative” yang membantah kerajaan berhutang, jadi mereka tak luluskan bajet Clinton yang memberi banyak hutang, government shut down.

Bila shutdown, tak ada staf kerja kat White House, kecuali intern tak berbayar macam Monica Lewinsky. Cerita seterusnya korang tahu lah macam mana.

Shutdown kali ini bermula 22 Disember 2018, sekarang dah masuk hari ke-24. Puncanya, Trump bajetkan 5.7 bilion untuk pembinaan tembok sempadan US-Mexico yang dijanjikan semasa kempen.

Kongres yang dikuasai oleh Demokrat tak nak luluskan part tu, minta Trump keluarkan. Trump tak nak, maka jadi deadlock. Kerajaan US tutup kedai.

Mula-mula staf kerajaan tak rasa sangat sebab musim cuti Krismas dan tahun baharu. Tapi Jumaat lepas tu payday, sekali dia orang tengok paycheck, $0, gaji tak masuk! Babeng betul, maka mulalah orang menyumpah Trump. Demokrat pun kena tempias sekali.

Dalam isu pembinaan tembok ni Trump tak nak berkompromi, malah dia play victim blame Demokrat menimbulkan masalah, tanya Demokrat tak kesian ke kat staf kerajaan. Bagi lah kat aku bajet untuk membina tembok, kalau tak nak melihat staf kerajaan hidup merana.

Sebelum nak marah Trump, ketahuilah bahawa ini merupakan “art of the deal” Trump, ini semua taktik perundingan je. Cuma macam tak berapa sesuai je dalam keadaan macam ini. Malah Trump dah cancel trip ke World Economic Forum 22 Januari nanti, maksudnya dia ready untuk shutdown lagi lama demi memaksa Demokrat kompromi.

Shutdown kali ini tidak akan jadi kali terakhir dalam sejarah US. Sistem politik US yang cacamarba ni sebenarnya melemahkan keberkesanan kerajaan dan sekali gus melemahkan kuasa US berbanding negara autokratik seperti China. China nak bina jalan sebulan boleh siap, tapi kat US Kongres kena berdebat sampai government shutdown, 20 tahun pun tak mampu nak luluskan bajet untuk membina jalan.

Francis Fukuyama melihat sistem politik US ni umpama “vetocracy”, veto je kerja politikus. Sebab itu orang ramai fed up dengan sistem sedia ada dan harap Trump boleh ubah sistem tersebut. Kalau Trump berjaya break deadlock sekarang, dia akan dilihat sebagai hero; kalau lagi banyak drama, maka Trump sekali dia orang rasa fed up.

Kenapa Trump obses sangat dengan tembok tu? Masalah besar ke pendatang Mexico ni? Hah yang tu aku bagitau lain kali. Saspen baru best. Ni pun tulis sesaja untuk memastikan otak tak shutdown.


Sejarah Nama Padang ‘Arafah dan Hari ‘Arafah

Hari ‘Arafah merupakan hari ke 9 dari bulan Dzulhijjah yang disyariatkan padanya ibadah Wuquf di Padang ‘Arafah yang menjadi kemuncak ibadah haji. Bagi mereka yang tidak berhaji, disunatkan berpuasa pada hari ini.

Al Imam Ath-Tha’labi رحمة الله عليه meriwayatkan di dalam tafsirnya;

“Para ulama berkhilaf tentang penamaan hari ‘Arafah yang berwuquf manusia padanya di padang ‘Arafah;

Pendapat Pertama;

Berkata Imam Ad-Dahhak رحمة الله عليه:

Sesungguhnya Sayyiduna Adam على نبينا و عليه السلام apabila diturunkan ke bumi,Baginda terhantar ke benua India, sementara Sayyidah Hawa’ على نبينا و عليها السلام terhantar ke Jeddah maka apabila keduanya saling ingin menemukan satu sama dengan yang lain maka bertemu keduanya di ‘Arafah, pada hari ‘Arafah maka sejak itu kedua tempat dan hari itu dinamakan ‘Arafah.

Pendapat Kedua;

Berkata Imam As-Suddi رحمة الله عليه:

Tempat ini dinamakan ‘Arafah kerana Sayyidah Hajar على نبينا و عليها السلام ketika ia mengandungkan Sayyiduna Isma’il على نبينا و عليه السلام maka Sayyidah Sarah telah mengeluarkan dia dari rumahnya, sedangkan ketika itu Sayyiduna Ibrahim على نبينا و عليه السلام tidak berada di rumah.

Sekembalinya Baginda, Sayyidah Sarah menceritakan tentang perbuatannya maka berangkatlah Sayyiduna Ibrahim على نبينا و عليه السلام mencari keduanya dan ditemukan keduanya di ‘Arafah,maka dinamakan tempat itu ‘Arafah kerana Baginda mendapat tahu akan keberadaan keduanya di sana.

Pendapat Ketiga:

Daripada Imam Ata’ رحمة الله عليه:/

Ia dinamakan ‘Arafah kerana Sayyiduna Jibril على نبينا و عليه السلام mengajarkan manasik Haji kepada Sayyiduna Ibrahim على نبينا و عليه السلام ,lalu ia bertanya; “Sudahkah engkau mengetahuinya sekarang?”

Maka Baginda menjawab: “Ya,aku mengetahuinya sekarang ” Jadi dengan sebab itu dinamakan ‘Arafah

Pendapat Keempat:

Daripada Imam Sa’id Ibn Musayyib/Musayyab رحمة الله عليه :
Allah telah mengutuskan Sayyiduna Jibril على نبينا و عليه السلام kepada Sayyiduna Ibrahim على نبينا و عليه السلام maka berhaji ia bersama Baginda,maka apabila sampai di ‘Arafah maka Baginda mengatakan ;”Aku telah mengetahuinya” kerana Sayyiduna Jibril telahpun datang pada tahun sebelumnya.

Pendapat Kelima:

Telah meriwayatkan Sayyiduna Abu Tufail رضي الله عنه daripada Sayyiduna Ibn ‘Abbas رضي الله عنهما و سلام الله عليهما :
Ia dinamai ‘Arafah kerana Sayyiduna Jibril على نبينا و عليه السلام telah menunjukkan tempat sekian-sekian untuk manasik hajinya maka Baginda menjawab : “Aku mengetahuinya,aku mengetahuinya”

Pendapat Keenam:

Sebahagian pelajar meriwayatkan dari Imam Al-Suddi:

Apabila Sayyiduna Ibrahim على نبينا و عليه السلام menyerukan panggilan haji kepada manusia seluruhnya maka seluruh manusia memenuhi seruan Baginda dengan laungan Talbiyah.Maka Allah mewahyukan kepada Baginda agar keluar ke ‘Arafah.

Lalu sepanjang perjalanan Baginda terserempak dengan Iblis lalu merejamnya dengan 7 biji batu dengan bertakbir pada setiap kali rejaman, sehingga pada pertemuan kali ketiga baharulah Iblis tadi menghilang dari jalanan,maka Baginda pun berhentilah di ‘Arafah seraya berkata ; “Aku mengetahuinya” yakni Baginda mengetahui bahawa di situlah tempat di mana Allah memerintahkan Baginda berdiam padanya.

Juga dikatakan pada hari kesembilan ini jugalah Baginda mengetahui bahawa mimpinya untuk menyembelih puteranya adalah benar,setelah ia merenung-renung mimpinya pada hari Tarwiyyah,maka dengan sebab itu dinamakan ‘Arafah.

Pendapat Ketujuh:

Dan berkata pula sebahagian ulama’ yang lainnya;

Ia dinamakan ‘Arafah kerana pada hari itu manusia sekaliannya mengetahui serta memperakui dosa-dosa mereka maka disitulah dijadikan tempat untuk memperakui dosa-dosa yang pada asalnya disanalah Sayyiduna Adam على نبينا و عليه السلام mengakui kesalahan Baginda dan diterima pula taubat Baginda setelah Baginda lama berdiam diri di sana seraya memohon ampun dengan doanya;

رَبَّنا ظَلَمْنا أَنْفُسَنا وَإِنْ لَمْ تَغْفِرْ لَنا وَتَرْحَمْنا لَنَكُونَنَّ مِنَ الْخاسِرِينَ.

Wahai Tuhan kami,telah menzalimi kami akan diri kami dan sekiranya tiada Engkau memberi ampun akan kami dan memberi rahmat atas kami nescaya akan menjadilah kami dari kalangan orang yang merugi.

و الله أعلم.

Diolah dari laman:

(Nota: Laman ini merupakan laman milik Salafi tetapi mereka agak mu’tadil dalam menaqal pendapat ulama’ mutaqaddimin dan ashab madzahib)


Laluan Sutera: Laluan Perdagangan Menghubungkan Tamadun Timur-Barat

Dalam era antikuiti, tiada laluan yang memberi impak besar kepada sejarah seperti Laluan Sutera. Ini kerana ia bukan saja laluan perdagangan yang menghubungkan pelbagai kerajaan di timur dan barat. Malah, ia juga kaya dengan sejarah sepanjang tempoh ia dibuka selama 1,500 tahun.

Laluan Sutera dibuka secara rasmi untuk tujuan perdagangan semasa era Dinasti Han yang memerintah China dari 206 SM hingga 202 Masihi. Laluan ini turut digunakan sebagai cara menjalin hubungan diplomatik antara Dinasti Han dengan kerajaan asing. Salah satu usaha tersebut ialah menerusi pengutusan duta-duta semasa era Maharaja Wu pada 138 SM. Duta-duta ini diutus ke pelbagai tempat di Asia Tengah sebelum pulang membawa maklumat tentang wilayah-wilayah sekitarnya termasuk di barat.

Tetapi ini bukan laluan perdagangan darat pertama yang menghubungkan timur dan barat. Empayar Achaemenid mewujudkan Jalan Diraja yang berukuran panjang 1,600 batu dari Susa, Iran ke Sardis di Turki. Laluan perdagangan ini diwujudkan atas inisiatif pemerintah Achaemenid ketika itu, Darius I – 300 tahun sebelum Laluan Sutera diwujudkan. Ia kemudiannya diperluaskan bagi menyambungkan Mesopotamia dengan India dan Afrika Utara melalui Mesir.

Tidak ramai tahu usaha penaklukan Alexander the Great di Asia Kecil dan Timur Tengah dibantu oleh Jalan Diraja. Jalan Diraja kemudiannya diserap dan menjadi sebahagian daripada Laluan Sutera bertahun-tahun kemudian. Menerusi Laluan Sutera, aktiviti perdagangan timur dan barat rancak dijalankan terutama antara Yunani dan China pada abad kedua dan pertama SM. Sementara kerajaan Kushan yang berkuasa di India turut meraih manfaat daripada kewujudan laluan ini.

Jadi, bagaimana laluan ini mendapat namanya? Mungkin ada menyangka ia diberi nama sedemikian menerusi gelaran orang Yunani terhadap China iaitu Seres. Seres bermaksud tanah yang kaya dengan sutera. Tetapi nama Laluan Sutera hanya digunakan secara meluas pada abad ke-19 selepas namanya dicadangkan oleh sejarawan dan ahli geografi Jerman Ferdinand von Richthofen pada 1877.

Laluan Sutera termasuklah rangkaian pusat perdagangan, pasar-pasar dan gudang-gudang. Ia direka untuk menambahbaik aliran keluar masuk barang dagangan termasuk penghantaran, pengedaran, pertukaran dan penyimpanan barang. Laluan Sutera kemudiannya dipanjangkan dari Antioch ke Ctesiphon (ibu kota Empayar Parsi) dan Seleucia, iraq yang terletak di tebing Sungai Tigris.

Dari Seleucia, laluan terus dipanjangkan ke sebelah timur dari Pergunungan Zagros hinggalah ke Ecbatana, Iran dan Merv, Turkmenistan. Dari dua lokasi ini, lebih banyak laluan tambahan dibina merentasi Afghanistan untuk sampai destinasi terakhir di China dan Mongolia. Laluan Sutera turut menghubungkan para pedagang dengan pelabuhan-pelabuhan di Teluk Parsi. Dari situ, barang dagangan akan diangkut merentasi Sungai Tigris dan Euphrates. Sesetengahnya akan dibawa ke pelabuhan-pelabuhan di Laut Mediterranean untuk diangkut ke wilayah-wilayah Eropah termasuk yang dikawal Empayar Rom.

Disebabkan laluan ini tidak diselenggara oleh mana-mana kerajaan, ia tidak dalam keadaan baik sekaligus menjadikan perjalanan pedagang dan pengembara mencabar. Kelibat kumpulan perompak di laluan ini mendorong pedagang bergerak secara berkumpulan (kafilah). Di setiap laluan, terdapat rumah-rumah persinggahan atau caravanserais yang membenarkan pengembara dan pedagang berehat semalaman sebelum meneruskan perjalanan.

Dari segi perdagangan, banyak komoditi diperdagangkan di Laluan Sutera seperti batu dan besi berharga, buah-buahan dan sayur-sayuran, objek keagamaan dan peralatan kerja. Laluan sama turut membawa kepada pertukaran ilmu terutama dalam bidang falsafah, sains, agama dan kepercayaan, kebudayaan dan bahasa.

Tetapi dua komoditi yang memberi impak besar muncul dari Laluan Sutera iaitu serbuk letupan dan kertas. Kertas dicipta pada abad ketiga SM dan penggunaannya tersebar melalui Laluan Sutera. Selepas Pertempuran Talas menyaksikan kerajaan Bani Abbasiyah mengetahui rahsia pembuatan kertas, ia terus tersebar luas termasuk dibawa ke pelabuhan seperti Sicily dan Andalusia.

Apabila kertas tiba di Eropah, ia membawa kepada perubahan di peringkat industri dengan perkataan bertulis merupakan komunikasi awam utama secara besar-besaran. Ia terus diperhebat menerusi penciptaan mesin pencetak oleh Johann Gutenberg. Menerusi mesin pencetak, ia membawa kepada penghasilan buku dan akhbar secara besar-besaran – memperluas pertukaran maklumat dan berita.

Bagi serbuk letupan pula, ia mula disebut di China seawal abad ketujuh Masihi. Ramai sejarawan percaya serbuk letupan dieksport ke luar negara melalui Laluan Sutera dan menjadi asas kepada pelbagai senjata api termasuk meriam. Ia kemudiannya digunakan secara meluas dalam peperangan di Eropah termasuk penaklukan Constantinople oleh Turki Uthmaniyyah pada abad ke-15. Pengenalan serbuk letupan memberi impak besar kepada sejarah politik Eropah.

Laluan Sutera juga turut membuka peluang kepada para pengembara untuk pergi ke wilayah baru dan mempelajari kebudayaan sesebuah kawasan. Antara pengembara yang merebut peluang tersebut ialah Marco Polo. Polo bersama bapanya menggunakan Laluan Sutera untuk sampai ke Xanadu, Mongolia pada 1275. Pada ketika itu, China diperintah oleh Empayar Mongol – lebih tepat Kublai Khan dan Xanadu merupakan istana musim panas baginda.

Untuk dua dekad berikutnya, Polo bekerja di istana baginda sebagai pengutip cukai. Menjelang 1295 – tahun-tahun di mana empayar itu berdepan kemerosotan, beliau berangkat pulang ke Itali. Kisah pengembaraannya dibukukan dengan judul Pengembaraan Marco Polo menjadikan namanya dan Laluan Sutera terkenal.

Tetapi kegemilangan Laluan Sutera berakhir pada 1453. Tidak diketahui apa punca kerajaan Turki Uthmaniyyah memilih menutup terus laluan menuju ke sebelah barat. Ia boleh saja terjadi akibat perlaksanaan cukai yang tinggi, hubungan buruk Turki Uthmaniyyah-China, cuba mengekang kebangkitan kuasa-kuasa Eropah atau kerancakan aktiviti perdagangan maritim. Tetapi dengan penutupan laluan tersebut, kegemilangan Laluan Sutera yang diketahui berakhir.

RUJUKAN

Silk Road. (2021, 20 September). History.

Silk Road. National Geographic Encyclopedia.


Bagaimana Virus Boleh Wujud?

Virus adalah agen berjangkit yang mampu menggandakan dirinya di dalam organisma yang hidup. Virus mampu menjangkiti semua jenis hidupan, tidak kira haiwan, tumbuhan, dan mikroorganisma. Malah bakteria juga mampu virus menjangkiti.

Terdapat 5,000 spesis virus yang telah dinyatakan, dari berjuta jenis virus yang bertaburan di dunia. Virus mudah ditemui di setiap ekosistem yang ada, gurun ataupun tundra dan ia disenaraikan sebagai entiti biologi yang paling banyak spesis. Saintis yang mengkaji virus dipanggil sebagai ahli virologi, cabang dari kursus mikrobiologi.

Virus hadir dalam bentuk yang mandiri bernama virion, Ia terdiri daripada bahan genetik seperti jaluran molekul DNA atau RNA (seperti DNA tetapi struktur RNA cuma satu jalur yang tidak mempunyai pasangannya) yang mengekod struktur protein mengikut tindakan virus.

Dalam virion juga mempunyai kot protein bernama capsid yang meliputi dan melindungi bahan genetik. Bentuk virus ini pelbagai, dari bentuk heliks hingga ke bentuk yang lebih kompleks. Virus biasanya TIDAK boleh dikesan melalui mikroskop optic, maka ia seratus kali ganda kecil dari bakteria.

Asal-usul virus yang melibatkan sejarah evolusi adalah tidak diketahui. Namun pengkaji sependapat virus berevolusi dari elemen biologi bernama plasmid: cebisan DNA yang bergerak melintasi sel-sel organisma.

Sebilangan pengkaji juga mengandaikan virus berevolusi dari bakteria. Dalam kursus evolusi, virus adalah penting untuk pemindahan gen yang mampu meningkatkan kepelbagaian genetik melalui pensenyawaan seksual.

Virus boleh dikategorikan sebagai benda hidup kerana ia membawa bahan genetik, membiak, dan berevolusi menurut pemilihan alam. Namun virus tidak mempunyai elemen yang hadir dalam setiap sel hidup: contohnya nucleus yang mampu mengendalikan aktiviti sel. Maka, virus dikategorikan terus sebagai ‘organisma penghujung hidupan’ dan replikator.

Virus boleh disebar dalam pelbagai cara. Salah satunya adalah melalui orgaisma pembawa jangkitan bernama Vektor. Contoh yang kita kenal adalah kelawar penghisap, haiwan vektor yang mampu membawa pelbagai jenis virus. Virus influenza mampu disebarkan melalui batuk dan bersin. Virus HIV adalah salah satu virus yang berjangkit melalui hubungan fizikal seperti seks dan pendedahan terhadap darah yang tercemar.

Jika virus berjangkit terhadap haiwan (termasuk manusia), ia mempunyai sistem imunisasi bagi mencegah jangkitan virus ini. Sistem ini akan menghasilkan vaksin, agen biologi yang mampu menghalang virus yang tertentu.

Sesetengah virus yang menyebabkan jangkitan AIDS, HPV, dan hepatitis mampu mengelak pertahanan imunisasi dan dari situlah berlaku jangkitan kronik. Maka, alternatif lain perlu dilakukan segera iaitu menghasilkan vaksin sendiri atau dadah antiviral iaitu dadah anti-jangkitan kronik.

Pada permulaan sejarah virus dalam dunia manusia, Louis Pasteur iaitu penemu bidang bakteriologi (mengkaji bakteria), sekaligus digelar sebagai Bapa Mikrobiologi pertama kali gagal menemukan agen yang menyebabkan berlakunya penyakit rabies. Beliau mengandaikan bahawa agen tersebut (sains panggil sebagai pathogen) sukar dikesan melalui mikroskop.

Tahun 1884, ahli mikrobiologi Perancis bernama Charles Chamberlandmereka cipta penapis Chamberland, berfungsi untuk menapis keluar bakteria yang hadir dalam cecair yang dikaji. Tahun 1892, ahli biologi Rusia bernama Dmitri Ivanovsky menggunakan penapis Chamberland untuk mengkaji penyakit dari pokok tembakau (yang kemudian penyakit tersebut disebabkan oleh Tobacco Mosaic Virus).

Hasil kajian mendapati pokok tembakau tetap berjangkit setelah cecair tercemar ditapis keluar. Maka, Ivanovsky menyatakan jangkitan tersebut wujud akibat toksik yang dikeluarkan dari bakteria. Dari kenyataan beliau inilah wujud Teori Penyakit Kuman (Germ theory of disease).

Masuk tahun 1898, ahli mikrobiologi Belanda bernama Martinus Beijerinck mengulang kajian Ivanovsky dan menemukan cecair yang telah ditapis mempunyai agen jangkitan dalam bentuk baru.

Dalam pemerhatian Beijerinck, agen tersebut berganda dalam sel yang melalui fasa pembahagian namun agen itu tidak menunjukkan sebarang bentuk partikel. Maka, agen tersebut dipanggil sebagai Contagium vivum fluidum (cecair kuman hidup) dan perkenalkannya kepada dunia sebagai virus.

Pertamakali virus diperkenalkan, virus berupa  cecair mengikut pandangan Beijerinck namun pada tahun yang sama ahli virologi US bernama Wendell Stanley mengubah pandangan Beijerinck dengan menyatakan virus mempunyai bentuk partikel.

Tambahan lagi, pasangan ahli bakteriologi Jerman bernama Friedrich Loeffler dan Paul Frosch telah menemui virus pertama kali menjangkiti haiwan bernama Aphthovirus, agen penyakit Foot-and-Mouth Disease.

Pada awal abad ke-20 Masihi, ahli bakteriologi Inggeris bernama Frederick Twort menemui kumpulan virus yang menjangkiti bakteria, dinamakan sebagai bacteriophages. Manakala ahli mikrobiologi bernama Félix d’Herelle menjelaska bahawa virus, apabila diletakkan bersama bakteria dalam piring petri, ia meningkatkan jumlah kematian bakteria. Maka, bacteriophage ini dijadikan ‘senjata biologi’ untuk merawat pesakit yang sengsara akan jangkitan bakteria seperti typhoid dan cholera.

Awal abad ke-20 Masihi ini jugalah para saintis cuba membesarkan beberapa jenis virus dalam organ yang menjadi bahan uji kaji untuk proses penghasilkan vaksin. Tidak bermaksud saintis ini menghasilkan virus baru, mereka cuma menambahkan bilangan virus dalam keadaan terkawal. Metode sebegini tidak berapa popular sehinggalah pada 1950-an penyakit polio berleluasa, seterusnya poliovirus perbanyakkan bilangan dalam makmal untuk penghasilan vaksin.

Tahun 1931, gambar virus pertama kali ditangkap melalui misroskop electron oleh jurutera Jerman bernama Ernst Ruska dan Max Knoll. Kemudian pada pertengahan abad ke-20 Masihi, ia adalah Zaman Emas bagi saintis dalam usaha penemuan virus kerana sebanyak 2,000 spesis virus telah dikesan menjangkiti haiwan, tumbuhan, dan bakteria. Berikut adalah penemuan spesis virus pada tahun-tahun abad ke-20 Masihi.

1957 – Penemuan virus Equine arterivirus, penyebab penyakit Bovine Virus Diarrhoea dalam lembu.

1963 – Virus Hepatitis B ditemui oleh ahli genetik US bernama Baruch Blumberg.

1965 – Retrovirus, sejenis virus RNA yang menjangkiti sel ditemui oleh ahli virologi bernama Howard Temin.

1983 – Virus HIV ditemui oleh kumpulan penyelidikan virologi Luc Montagnier dari Perancis.

1989 – Kumpulan penyelidikan virologi Michael Houghton dari Perancis menemui virus Hepatitis C.

Kesimpulannya, virus sebahagian dari alam. Walaupun kehadiran virus mempunyai manfaat dari segi pemindahan gen DNA atau RNA namun ia tetap berbahaya apabila ia mudah tersebar setelah menjangkiti seorang individu.

Virus seperti bom jangka, apabila berlaku sentuhan kepada pembawa atau vektor kepada virus tertentu, sudah semestinya ia menjadi wabak yang kita gerunkan. Jika seorang individu saja terjangkit, cukup disitu saja hayat virus.

Tuntasnya, ketika wabak Koronavirus/COVID-19 ini kita haruslah menjaga jarak sosial dan kebersihan kita, demi kesejahteraan bersama membendung virus global ini.

RUJUKAN:

Casjens S. In: Mahy BWJ and Van Regenmortel MHV. Desk Encyclopedia of General Virology. Boston: Academic Press; 2010. ISBN 978-0-12-375146-1. p. 167.

Dimmock, N.J; Easton, Andrew J; Leppard, Keith (2007) Introduction to Modern Virology sixth edition, Blackwell Publishing

Shors, Teri (2008). Understanding Viruses. Jones and Bartlett Publishers.

Koonin EV, Senkevich TG, Dolja VV. The ancient Virus World and evolution of cells. Biology Direct. 2006;1:29.


Sistem Pertahanan Udara S400: Russia Bakal Menang Pertempuran Di Udara

Dalam dunia ketenteraan, pertempuran di udara amat penting bagi menentukan pihak mana yang akan mencapai kemenangan. Terdapat banyak rekod sejarah pertempuran moden yang menyaksikan kemenangan di udara menjadi signal kejayaan di darat. Lihat apa yang berlaku sewaktu serangan Tentera Jepun ke atas Pearl Habour. Habis musnah dan porak-peranda pangkalan Tentera Amerika dibuatnya.

Untuk memastikan pertahanan sesebuah negara itu selamat dan digeruni musuh, penambahbaikan seharusnya tidak berfokus pada aspek serangan sahaja. Malah aspek pertahanan juga harus diberi perhatian yang signifikan. Macam main bola sepak, kalau penyerangnya sehebat Ronaldo dan Messi sekalipun, tapi pertahanan ibarat Smalling dan Jones, maka pasukan itu akan ‘barai’ juga akhirnya. Maka sebab itulah kuasa-kuasa dunia seperti Amerika syarikat, Russia, China dan Perancis berlumba-lumba bagi penghasilan sistem pertahanan udara terbaik di dunia.

Pada 12 Julai 2019, Turki telah mengumumkan bahawa mereka telah membawa masuk sistem pertahanan udara S400 buatan Russia. Turki menjadi negara kedua selepas China, pertama dalam kalangan negara NATO yang mengimport teknologi tersebut. Sistem S400 dianggarkan bernilai USD2.5 Bilion, kira-kira RM10.15 Bilion!

Ramai penganalisis yang terdiri daripada blog ketenteraan mengakui bahawa S400 merupakan sistem pertahanan udara yang terbaik di dunia mengalahkan saingannya iaitu PATRIOT buatan Amerika Syarikat. S400 merupakan sistem yang ditambah baik daripada ‘keluarga’ S300 sebelum ini. Semestinya penambahbaikan yang dilakukan mempunyai ciri-ciri yang tersendiri sehinggakan China yang mempunyai sistem pertahanan mereka sendiri pun menjadi pelanggan pertama terhadap senjata buatan Russia ini.

Oleh itu, mari kita lakukan sedikit perbandingan asas antara S400 (Russia) dengan pesaingnya yang terdekat setakat ini, iaitu PATRIOT (Amerika Syarikat):

S400 dilengkapi dengan pelbagai jenis radar bergantung kepada tahap ancaman yang diterima. Salah satunya 91NGE Big Bird Acquisition & Battle Management Radar. Radar ini mampu mengesan objek sejauh 600km. Russia juga dalam kenyataannya mengatakan radar ini mampu mengesan pesawat siluman (stealth aircraft).

Patriot memiliki radar AN/MPQ-65 dan turut dilengkapi Identification Friend Or Foe (IFF) dan electronic counter-countermeasure. Radar ini mempunyai jarak jauh sepanjang 160km sahaja.

S400 mempunyai 4 jenis misil – 1) Very Long Range 40N6 (400km).2) Long Range 48N6 (250km). 3) Medium Range 9M96E2 (120km). 4) Short Range 9M96 (40km)

S400 beroperasi secara multiple missile deployment-bermakna kesemua misil akan dilancarkan sekaligus untuk memusnahkan sasaran dengan lebih efektif. Bagi sasaran udara seperti pesawat dan dron, misil mampu menjangkau jarak 400km. Bagi peluru berpandu balistik, ia mampu menjangkau jarak 60km.

PATRIOT pula hanya mempunyai satu sistem misil dikenali sebagai M1M-104F atau panggilan popularnya Pac3 Missile. Bagi sasaran udara, misil mampu menjangkau 160km dan peluru berpandu balistik hanya 30km sahaja.

S400 – 4800 meter/saat

PATRIOT – 2200 meter/saat

S400 – 5 minit

PATRIOTS – 30 minit

Melalui perbandingan asas ini, kita dapat lihat bahawa S400 adalah lebih baik dengan PATRIOT dengan margin yang cukup besar. Hal ini kerana S400 dapat mengendalikan sasaran yang bergerak pada kelajuan supersonik dan mempunyai jarak jangkauan yang lebih besar- yang tidak mampu dilakukan oleh PATRIOT.

Kerana itu bagi sesebuah negara yang mahu menaiktaraf sistem pertahanan mereka, S400 merupakan pilihan terbaik berbanding PATRIOT. Sebelum ini kebanyakan negara-negara yang membeli PATRIOT harus juga membawa masuk sistem Terminal High Altitude Area Defense (THAAD). THAAD hanya berfungsi sebagai anti-misil pada altitud tinggi sahaja tetapi tidak berguna untuk memintas sasaran lain seperti jet tempur atau dron. S400 mampu menggabungkan kedua-dua fungsi PATRIOT dan THAAD malah mampu beroperasi dengan lebih hebat lagi.

Turki menerima padah akibat kedegilannya mahu membeli S400 Russia walaupun cuba dihalang beberapa kali oleh Washington. Akibatnya, Turki telah disingkirkan dalam senarai negara yang menyertai program jet tempur F-35 (stealth aircraft). Washington bimbang sekiranya Turki tidak disingkirkan, Ankara akan memberi data dan maklumat program kepada Russia. Namun, Turki sebenarnya tidak rugi dalam hal ini kerana walaupun mereka kehilangan jet F-35, sekurang-kurangnya mereka memiliki sistem pertahanan udara yang mampu memusnahkannya.

Pihak Kremlin mendakwa S400 mampu mengesan pergerakan jet F-35. Namun dakwaaan kemampuan sistem tersebut belum lagi dibuktikan hingga setakat ini. India menjadi pelanggan seterusnya bagi sistem S400 dan keadaan ini pastinya bertitik-tolak daripada ketegangan hubungannya dengan Pakistan.

Russia tidak berhenti daripada menambahbaik sistem pertahanannya dan khabar sedang bertiup kencang bahawa mereka sekarang ini sedang membangunkan S500. Kalau S400 pun sudah sedemikian rupa, entah-entah S500 itu sudah mampu mengesan sebatang pen di udara!

RUJUKAN:

Battle Of The Air Defense Systems: S-400 Vs Patriot And THAAD (2018,August 16). Defenseworld.net. https://www.defenseworld.net/feature/20/Battle_of_the_Air_Defense_Systems__S_400_Vs_Patriot_and_THAAD

5 Most Powerful U.S Jet Fighter on the Planet (2018, July 5). U.S. Military Technology. https://www.youtube.com/watch?v=ixy39S34JOk

10 Best Air Defence Systems In The World (2019, February 27). Incredible Facts. https://www.youtube.com/watch?v=qUFfqAtDb5U

Washington singkir Turki daripada program jet pejuang F-35 (2019, Julai 18). Berita Harian

Arttikel kiriman Haikal Hazwan untuk The Patriots.


Detik Duncan Stewart Diradak Badek Beracun Rosli Dhoby, 3 Disember 1949

MENGIMBAU ceritanya anak tempatan yang bangun memberontak bukanlah satu cerita biasa sebaliknya nama-nama seperti pahlawan Dol Said di Naning, Yamtuan Antah di Sungai Ujong, Dato Bahaman di Pahang, Tok Janggut di Kelantan dan Abdul Rahman Limbong di Terengganu sememangnya antara ceritera kepahlawanan anak bangsa yang cukup gah di pengetahuan kita semua. Biar di dalam serba serbi kekurangan dengan hanya berbekalkan keris tersisip di pinggang, mereka tidak pernah undur melawan Inggeris yang ingin bermaharajalela di bumi kelahiran mereka.

Itu ceritanya kepahlawanan anak Melayu di Malaya suatu waktu dahulu dan mungkin ramai mengetahui bahawa di Sarawak juga tidak pernah kurang dengan cerita seperti ini. Si Bujang Berani, Rentap “Libau” telah membuktikan kepahlawanannya sewaktu berdepan dengan Brooke sehingga memaksa Brooke menghantar tiga ekspedisi untuk mengalahkannya itupun Rentap meninggal dunia akibat sakit tua tetapi tidak sekali ditangan Brooke pada waktu itu.

Dan di era Sarawak menjadi tanah jajahan Koloni Mahkota Sarawak British pula menyaksikan sekumpulan anak tempatan yang berkobar jiwanya dengan semangat patriotisme tulen iaitu Rukun 13 telah mengatur strategi untuk menghalau seorang gabenor Inggeris yang baru dilantik yang bernama Sir Duncan George Stewart. Segala hal ini berpunca kerana tindakan Rajah Ketiga iaitu Sir Charles Vyner Brooke yang sudah muak memerintah mengambil keputusan membelakangi rakyat Sarawak dengan menyerahkan Sarawak kepada Koloni British pada tahun 1946.

Bermula dari detik itu juga suara-suara rakyat Sarawak tanpa mengenal bangsa dan agama, kecil atau besar, tua atau muda, lelaki atau wanita telah kuat berkumandang di seluruh pelusuk Sarawak menyahut seruan dengan menyemarakkan demonstrasi Gerakan Anti-Penyerahan pada ketika itu. Namun biar cukup besar gerakan ini tetapi ianya tetap tidak berakhir dengan kejayaan total sehingga tiada jalan lagi melainkan pengorbanan darah perlu dilakukan bagi menunjukkan betapa seriusnya apa yang diperjuangkan selama ini.

Setelah puas mengatur strategi, akhirnya tanggal 3 Disember 1949 dipilih sebagai hari penuh bersejarah. Ini kerana pada hari itulah seorang gabenor Sarawak iaitu Sir Duncan George Stewart, seorang bangsa Inggeris yang baru sahaja dilantik punya kesempatan untuk membuat lawatan pertamanya ke Sibu, Sarawak. Tuan Gabenor yang baru sahaja menjawat jawatan lebih kurang dua minggu ini telah berkunjung ke Sibu dengan menaiki sebuah kapal persiaran dari Kuching, Sarawak.

Dek kerana ini lawatan pertama seorang berstatus Gabenor ke Sibu, maka sambutan cukup meriah disediakan untuk beliau. Pintu gerbang didirikan di kawasan berhampiran dengan Pelabuhan Sibu dan orang ramai serta murid-murid sekolah digembleng untuk memeriahkan suasana sambutan yang jatuh pada cuti hujung minggu. Banyak bangunan-bangunan kerajaan dihiasi dengan bendera-bendera Koloni Mahkota Sarawak British bagi menandakan Sibu, Sarawak sedang menerima kedatangan seorang pembesar pada masa itu.

Teruja dengan sambutan di luar dugaan rakyat Sibu, usai sahaja menghabiskan sarapan beliau di atas kapal persiaran yang sedang berlabuh di tengah Sungai Rajang dikatakan Tuan Gabenor tidak sabar-sabar untuk menjejakkan kakinya buat kali pertama di daratan Sibu. Dengan segak berpakaian seragam serba putih penjawat awam Sarawak pada masa itu dengan topi yang tinggi itulah Sir Duncan mampir dengan menaiki sebuah perahu untuk ke Pelabuhan Sibu.

Hal pertama sebaik sahaja Tuan Gabenor menjejak daratan adalah menerima kawalan tabik hormat daripada anggota keselamatan Sarawak. Beliau kemudiannya mula berjabat tangan dengan beberapa tokoh pemimpin Sibu dengan diiringi oleh Residen dan setiausaha peribadi beliau iaitu T. St. J Dilks. Selesai beramah mesra dengan orang-orang kenamaan Sibu akhirnya beliau berjalan kaki dengan penuh bergaya menghampiri deretan murid-murid sekolah dan orang ramai yang berdiri di kedua-dua bahu jalan menuju ke pentas utama.

Boleh dikatakan jarak antara pelabuhan Sibu dengan pentas utama tidak jauh jadi tidak menjadi masalah untuk Tuan Gabenor hanya berjalan kaki menuju ke lokasinya. Dan segala hal mengenai jadual perjalanan ini telah pun dikenalpasti oleh Rukun 13 sebelumnya. Di satu selekoh dikatakan Rosli Dhoby bersama-sama dengan Morshidi Sidek sudah bersedia dengan segala hal yang perlu. Tiada masanya untuk rasa takut kerana misi dan visi harus diteruskan biar nyawa jadi taruhannya.

Di ketika orang ramai sedang berbahagia menyambut kedatangan seorang pembesar negeri pada sekitar jam 9.30 pagi itu iaitu di satu selekoh, Rosli Dhoby telah mula mengatur langkah. Beliau dengan tenang merapati rombongan Sir Duncan tanpa memperdulikan kawalan ketat anggota keselamatan yang sentiasa merapati perjalanan Tuan Gabenor tersebut.

Morshidi Sidek pula turut ada bersama tidak jauh daripada lokasinya Rosli Dhoby, rakan seperjuangan Rukun 13 beliau. Dengan berpura-pura mengambil gambar Tuan Gabenor itulah ditengah kelekaannya mendapat perhatian ramai, Rosli Dhoby menerjah dan seterunya meradak sebilah badek beracun langsung ke perut Sir Duncan Stewart. Maka terkulai layu seorang Gabenor Inggeris di tengah-tengah hiruk pikuk orang ramai yang panik melihat suasana berdarah di pagi Sibu.

Langsung keberadaan Tuan Gabenor dikenalpasti oleh anggota keselamatan yang bertugas. Secepat kilat juga beberapa orang anggota polis yang bertugas telah menangkap Rosli Dhoby yang cuba untuk meloloskan diri. Malah dikatakan Morshidi Sidek yang melihat bahawa Tuan Gabenor masih lagi bernyawa turut ingin membuat radakkan buat kali kedua tetapi beliau sempat ditangkap oleh anggota polis yang berada berhampiran dengan Tuan Gabenor yang sedang menahan kesakitan.

Sejurus selepas itu, Tuan Gabenor dikejarkan ke hospital Lou King Howe dan seterusnya diusulkan untuk mendapat pembedahan segera kerana lukanya cukup parah. Bukan radak sebarang radak kerana yang digunakan oleh Rosli Dhoby adalah sebilah badek yang dikatakan sudah disepuh racun oleh beliau pada malam sebelumnya. Racun itu sahaja sudah tentu memberi impak yang lebih berkesan pada setiap organ dalaman Tuan Gabenor pada masa itu.

Menurut sumber perubatan mengatakan luka yang dialami oleh Sir Duncan Stewart dikategorikan sebagai antara yang parah. Ada 15 luka-luka kesemuanya yang menembusi sehingga ke bahagian usus kecil beliau dan sedalam antara tiga ke tiga setengah inci setiap satu. Dek kerana kecederaan serius ini juga menyaksikan Tuan Gabenor diterbangkan ke Singapura seberapa segera malah ketika di dalam penerbangan turut dikatakan menerima perpindahan darah di udara pada masa itu.

Sementara itu, Rosli Dhoby dan Morshidi Sidek langsung tidak pernah menunjukkan rasa takut dengan himpitan anggota keselamatan sewaktu di bawa ke Balai Polis Sibu. Biar tangan digari dan diasak dengan pelbagai jenis soalan dan sikap kasar pegawai penyiasat, kedua-duanya langsung tidak pernah membuka rahsia tentang pakatan sulit mereka. Biar pecah perut tidak sekali pecah di mulut.

Akhirnya pada 10 Disember 1949, Sir Duncan Stewart menghembuskan nafasnya yang terakhir di Singapura yang mana menyaksikan gerakan mencari dan mengeledah mana-mana pihak yang bersekongkol dengan peristiwa berdarah pada tanggal 3 Disember 1949 sehingga ke lubang cacing. Pelbagai proses mahkamah terpaksa mereka hadapi sehinggalah pada tanggal 2 Mac 1950, pahlawan anak Sarawak iaitu Rosli Dhoby, Morshidi Sidek, Awang Ramli Amit Awang Matsaruddin dan Bujang Suntong dijatuhkan hukuman mati di Penjara Kuching, Sarawak.

Dek kerana fobia Inggeris atas kebangkitan semula anak Sarawak pada masa itu, keempat-empat mereka ini perkuburannya langsung tidak bertanda di Penjara Kuching sehinggalah satu proses dijalankan oleh Kerajaan Sarawak menentukan kesahihan perkuburan mereka sekitar tahun 1996. Akhirnya pada tanggal 2 Mac 1996, keempat-empat jenazah mereka waima hanya tanah dan sisa-sisa tulang sahaja diterbangkan ke Sibu, Sarawak iaitu tempat tanah tumpah mereka dan langsung disemadikan di Makam Pahlawan Sarawak berdekatan dengan Masjid Bahagian Sibu sekarang.

Detik peristiwa berdarah di Sibu pada tanggal 3 Disember 1949 ini menjadi saksi bahawa sesungguhnya pejuangan anak Sarawak menuntut kemerdekaan itu adalah sesuatu yang polos biarpun terpaksa bermandikan darah. Jangan pernah kita lupa tentang detik-detik peristiwa ini kerana ianya satu cerita sejarah yang begitu signifikasi dengan kita semua sebagai rakyat Sarawak.

Al-Fatihah kepada seluruh pahlawan Sarawak. Amin.

-HB-

#KamekSayangSarawakBah
#HariMalaysia16September

Rujukan:

1. Buku: Rosli Dhoby; Merdeka Dengan Darah oleh Jeniri Amir, 2013 Kuching
2. Sejarah Rosli Dhoby
http://www.jiwabakti.com.my/sejarah-rosli-dhoby.html
3. Duncan George Stewart
http://www.britishempire.co.uk/maproom/sarawak/duncanstewart.htm
4. Pergi Tak Kembali, Rosli Dhoby Pejuang Kemerdekaan Sarawak
http://www.sarawakiana.net/2016/03/pergi-tak-kembali-rosli-dhoby-pejuang.html


Lima Makanan Purba Orang Terdahulu Yang Masih Dimakan Hari Ini

Di Malaysia, kita amat bersyukur kerana dikurniakan pelbagai makanan yang banyak dan lazat. Tetapi tidak ramai tahu, sesetengah daripada makanan ini merupakan makanan orang terdahulu yang sudah melalui pelbagai perubahan hingga menjadi makanan moden hari ini. Berikut beberapa makanan orang lama yang bisa membuatkan anda terkejut…

Jika anda menyedari sebutan perkataan ini hampir dengan perkataan coklat, telahan anda itu benar. Coklat berasal daripada perkataan Maya xocolatl yang bermaksud air pahit. Ia dianggap kurnia dewa-dewi kepada manusiawi kerana rasanya yang sedap, berkhasiat dan istimewa. Aktiviti penanaman coklat dikatakan bermula sekurang-kurangnya 900 Masihi di Mesoamerika. Pada zaman dahulu, xocolatl merupakan minuman tenaga kepada orang Maya dan bukan manisan seperti dinikmati ramai orang hari ini.

Bagi sesetengah orang, mereka merasakan xocolatl boleh ditambah perisanya dengan menambah elemen pedas pada minuman tersebut. Antara bahan yang ditambah bagi menghasilkan rasa pedas ialah lada hitam, serbuk cili atau cili. Resepi xocolatl mudah dan hanya memerlukan bahan-bahan iaitu air panas, biji koko yang kecil, cili, jagung bakar, madu dan vanila atau sejenis tumbuhan pedas bernama bunga telinga.

Semasa era Aztec, xocolatl hanya diminum oleh golongan elit seperti golongan pemerintah, bangsawan dan pendeta keagamaan. Tetapi bagi orang Maya, memandangkan ini merupakan kurnia dewa-dewi kepada manusia, maka semua orang layak menikmatinya tanpa mengira status.

Bagi penduduk Rusia dan Ukraine, borscht merupakan makanan tradisi kebanggaan mereka. Walaupun wujud perdebatan makanan ini berasal dari mana, sejarawan makanan dilihat sudah tahu asal-usul borshct. Sup ini dikatakan wujud antara abad kelima hingga abad kesembilan Masihi di satu kawasan yang dikenali sebagai Ukraine.

Tetapi pada ketika itu, borscht berbeza dengan versi moden yang diketahui penduduk kedua-dua negara itu. Dari segi sebutan sahaja, sebutan borshct dalam Bahasa Slavik Lama ialah “b’rshch”. Sementara bahan utama versi terawal sup ini ialah parsnip lembu di mana ia selalunya dikutip pada bulan Mei sebelum pucuknya menjadi terlalu keras untuk dipetik. Selepas itu, semua bahagiannya termasuk daun dan bunga parsnip dipotong sebelum dimasukkan ke dalam periuk berisi air. Campuran akan dibiarkan bagi membolehkan ia melalui proses penapaian.

Apabila ia sudah siap, air masam itu dicampurkan dengan air rebusan daging atau ayam, kuning telur, krim atau milet untuk dijadikan sup. Ia dianggap penawar mujarab untuk menghilangkan gejala mabuk. Sebelum abad ke-17, borscht dianggap makanan orang miskin tetapi persepsi itu diubah menerusi pemilihan bahan-bahan lain seperti roti rai dan kobis.

Ia dibawa ke Amerika Syarikat oleh golongan Yahudi Ashkenazi dan tabiat mereka memakan sup tersebut di Pergunungan Catskill menyebabkan kawasan itu dikenali dengan gelaran Rantaian Borshct (Borscht Belt). Di Rusia, ia sudah menjadi makanan kegemaran seharian sehinggakan ia dihasilkan secara sejuk beku bagi membolehkan ia dibawa ke angkasa lepas.

Di tanah tinggi Scotland, sudah menjadi tradisi bagi golongan petani menghasilkan sendiri keju mereka bernama crowdie. Crowdie sebelumnya merujuk kepada bubur dan keju lembut. Hari ini, crowdie sinonim dengan keju lembut di mana sesetengah petani turut meletakkan lapisan oat pada keju tersebut.

Bagi penduduk Scotland terdahulu, crowdie dihasilkan dengan cara susu lembu dibiarkan menjadi masam bila diletakkan di tepi tingkap atau berhampiran dengan api. Dari susu, dadih akan dikeluarkan dan baki yang tinggal dijadikan keju putih yang boleh dihancurkan. Selalunya ia dihidangkan dengan kek oat untuk majlis-majlis keraian.

Kadang-kadang sesetengah petani mencampurkan crowdie dengan biskut oat dan lada biji berwarna hitam untuk menghasilkan hidangan pencuci mulut yang dipanggil crowdie hitam atau Gruth Dubh. Manakala crowdie berkrim pula ialah crowdie yang dicampur dengan oat dan madu sebagai hidangan sarapan pagi. Crowdie berkrim inilah yang menjadi inspirasi pencuci Scotland terkenal iaitu cranachan.

Holishkes atau kobis gulung mungkin mempunyai asal-usul Yahudi. Tetapi prinsip di sebalik makanan ini boleh dijumpai dalam mana-mana bangsa di seluruh dunia. Resepinya mudah – gunakan sayur murah atau mudah didapati, menjimatkan penggunaan daging dengan menambah nasi dan memasaknya dalam hidangan yang lazat agar keluarga dapat menikmati hidangan sihat lagi mengenyangkan.

Sesetengah sejarawan Yahudi percaya makanan ini merupakan hidangan Yahudi Ashkenazi dan dikatakan wujud sejak 1,500 tahun yang lalu. Tetapi ramai percaya hidangan ini sebenarnya berasal dari Timur Tengah dengan versi terawal holishkes merupakan makanan alternatif tentera Iskandar Agung (Alexander the Great) selepas kehabisan bekalan daging. Dari situ, ia tersebar dan diubahsuai mengikut selera orang Eropah Timur apabila laluan perdagangan dibuka dan migrasi dilaksanakan.

Jika pergi ke negara-negara Eropah Timur, terdapat banyak versi holishkes dengan ramuan berbeza-beza. Di Bulgaria, ia dipanggil sami dengan ramuan termasuk daging anak lembu, daging babi, paprika dan yogurt. Orang Romania pula lebih suka menggunakan daging babi sebagai ramuan utama holishkes. Manakala orang Rusia menggelar holishkes sebagai merpati kecil dan menambah krim masam pada hidangan tersebut.

Setiap negara mempunyai hidangan kebanggaan masing-masing. Bagi Georgia, hidangan kebangsaan mereka yang paling terkenal ialah khachapuri. Khachapuri ialah gabungan dua perkataan Georgia iaitu khacho (dadih) dan puri (roti). Dan wujud satu variasi dari Adjaria (sebuah wilayah di Laut Hitam) yang dipanggil lodachka atau bot kecil dalam Bahasa Rusia.

Lodachka mewakili geografi dan budaya Adjaria dan ini dapat dilihat dalam jelas dalam setiap komponen hidangan. Penduduk kawasan tersebut terkenal sebagai pembuat bot dan telur dalam lodachka mewakili matahari yang berenang dalam lautan keju. Hidangan savuri pastri ini dihasilkan dengan mencampurkan keju imeruli dan keju sulguni. Tetapi bagi yang mahukan versi tradisional, boleh saja mencampurkan keju segar, keju mozzarella dengan kelembapan rendah dan tat keju feta.

Mengikut cerita penduduk tempatan, khachapuri mesti dihasilkan dalam keadaan gembira. Jika khachapuri dibuat selain daripada perasaan sedemikian, ia dikatakan mengubah rasa hidangan tersebut sekaligus orang mengesyaki ada sesuatu yang tidak kena pada pembuatnya.

RUJUKAN:

McDermott, A. (2021). Eating Like an Ancient: 5 Surprising Foods You Can Still Try Today. Ancient-Origins.


Apa Yang Firaun Simpan Dalam Piramid?

Keagungan Mesir Purba memang takkan dapat disangkal. Tetapi Mesir Purba hanyalah sebuah kerajaan yang wajib patuh pada hukum alam iaitu kebangkitan dan kejatuhan. Ada banyak faktor yang menentukan kebangkitan sebuah kerajaan. Tetapi kejatuhan mesti angkara tangan sendiri. Jatuhnya kerajaan Mesir Purba adalah kerana pengkhianatan semasa zaman Firaun Nectanebo II. Baginda dibelot Mentor of Rhodes, suami pada Barsine yang kemudain menjadi perempuan simpanan Alexander the Great.

Walaupun sudah lama jatuh, seni bina Mesir Purba masih menggamit perhatian orang ramai. Piramid dibangunkan sana sini sebagai lambang kenangan. Soalnya, apa yang Firaun simpan dalam piramid? Bercakap pasal Firaun, kena sentuh pasal satu benda untuk elakkan pembaca naik darah tidak tentu pasal.

Firaun adalah pangkat raja yang disandang 170 penguasa. Bermakna Firaun bukan seorang yang menyusahkan Nabi Musa (as). Firaun zaman Nabi Musa (as) hanyalah salah satu daripada 170 orang ini.

Memahami Piramid Mesir Purba

Bercakap pasal piramid, mesti Piramid Besar Giza dibayangkan orang ramai. Mana tidaknya – dibina selama 27 tahun pada zaman 2600 S.M. dengan ketinggian hampir 150 meter.

Selama 3,800 tahun, piramid ini memegang rekod binaan paling tinggi dunia. Status tersebut membuatkan segelintir fikir inilah menara dibina Firaun zaman Nabi Musa (as) untuk lihat Tuhan. Sebenarnya, tidak. Piramid Besar Giza dibina seorang firaun bernama Khufu yang berkuasa selama 63 tahun (26-46 tahun jika dikira sejarawan). Tidak banyak yang diketahui pasal Khufu, melainkan Piramid Besar Giza sahaja (Schneider, 2002). Sampai hari ini mumia Khufu tidak ditemui, dipercayai sudah lama diambil perompak kubur.

Sejujurnya Piramid Besar Giza hanya mendabik saiz sahaja. Namun piramid ini hanya besar di luar tetapi serba kurang di dalam. Saintis dan sejarawan tidak pasti kenapa piramid ini tidak banyak barang. Kalau benar dirompak, kenapa tidak curi sampai habis? Sama seperti beberapa piramid yang lain, ditemui dalam keadaan serba kekurangan dari segi barang. Perkara ini membangkitkan teori yang firaun-firaun terdahulu tidak mengisi bahagian dalaman piramid.

Hanya firaun-firaun terkemudian sahaja yang betul-betul gigih mengisi piramid. Ambil contoh macam Tutankhamun.

Makam (tomb) baginda mungkin kecil macam telurnya – tetapi kompleks perkuburan (burial complex) sempena baginda lengkap berisi dengan 5,398 objek bernilai seperti keranda emas tulen, topeng muka (bukan COVID-19), takhta, trompet dan sebagainya (Williams, 2015). Jangan terkejut – pisau belati yang ditemui dalam kompleks perkuburan baginda diperbuat daripada batu angkasa siap (Rashed, et al., 2016).

Jadi persoalan sekarang masih tidak terjawab: apa benda yang Firaun simpan dalam piramid? Takkan kerajaan Firaun lama miskin belaka?

Sebenarnya – tidak. Tidak sama sekali.

Piramid kosong dan piramid penuh melambangkan mentaliti kerajaan pada masa itu. Saintis bersetuju yang rompakan kubur menjadi faktor sampingan. Banyak makam Firaun sudah dijarah perompak kubur. Firaun Djoser dan Ahmose I mudah kata ditemui ‘dalam keadaan sebatang kara’. Tetapi Puteri Neferuptah (tidak jadi Firaun pun) dikebumikan bersama tembikar, hiasan bersulam dan lambang dewa Osiris.

Jika dibandingkan Khufu dan Tutankhamun, boleh nampak jurang kekayaan dari segi harta dalam kubur. Tetapi Khufu membangunkan sebuah piramid jauh lebih megah. Jadi saintis bersetuju yang Khufu dikebumikan dalam keadaan serba kosong – tanpa sebarang harta mewah. Namun firaun-firaun terkemudian mungkin menuruti disiplin tradisi baharu, bahawa mereka perlu dikebumikan dengan harta kebesaran untuk digunakan di Alam Barzakh.

Maka jurang amal kepercayaan ini menjadi jawapan di sebalik persoalan. Firaun menyimpan harta bernilai dalam piramid. Cuma kaedah penyimpanan itu berbeza mengikut zaman.

RUJUKAN:

Rashed, M. (2016). The meteoritic origin of Tutankhamun’s iron dagger blade. Meteoritics & Planetary Science. 51 (7): 1301-1309.

Schneider, T. (2002). Lexikon der Pharaonen. Albatros. Halaman 100-104.

Williams, A.R. (2015, November 24). King Tut: The Teen Whose Death Rocked Egypt. National Geographic News.


Perspektif Ungku Aziz Terhadap Pembangunan

Profesor Diraja Ungku Abdul Aziz Ungku Abdul Hamid sememangnya dikenali sebagai antara ahli ekonomi ulung Melayu dan Malaysia amnya. Bukan sedikit buah fikirannya disumbangkan demi kepentingan negara dan ummah. Salah satu idea anak kelahiran London, England ini ialah penubuhan Tabung Haji pada tahun 1963 yang banyak membantu umat Islam yang berhajat menunaikan fardu haji di Baitullah. Namun, sumbangannya tidak terhenti di situ saja. Ini kerana Ungku Aziz mempunyai persepsi sendiri terhadap pembangunan terutama membabitkan orang Melayu dan Islam.

Tabung Haji

Salah satu masalah yang menarik perhatian beliau ialah masalah kemiskinan dan ini banyak ditekankan dalam pelbagai rencana dan pembentangan. Malah, tidaklah mengejutkan sekiranya Ungku Aziz dianggap ahli ekonomi pertama negara ini yang menyimpulkan punca utama masalah kemiskinan ialah eksploitasi dan pengabaian yang menjejaskan pembangunan individu dan masyarakat. Sebelum beliau, pentadbir era kolonial dan orientalis Barat sentiasa menyalahkan sikap malas bangsa Melayu dan kuatnya pegangan agama Islam sebagai punca kemiskinan.

Dan mitos tersebut diteruskan oleh sesetengah orang sehingga hari ini walaupun sudah dibuktikan sebaliknya bukan saja oleh Ungku Aziz tetapi juga oleh filsuf ulung Melayu, Prof Syed Muhammad Naquib al-Attas. Menurut beliau, masalah ini berlaku disebabkan oleh pengabaian bersifat sistematik oleh pentadbiran British yang diteruskan pentadbiran pasca-kemerdekaan dan eksploitasi orang tengah serta peminjam wang. Situasi sebegini nyata memberi kesan bukan saja pada taraf hidup tetapi juga kekuatan ekonomi kelompok miskin luar bandar.

Hasil daripada pendedahan ini, Ungku Aziz berusaha mencari jalan menamatkan bentuk penganiayaan dan pengabaian yang memberi kesan buruk kepada taraf ekonomi orang Melayu dan Islam. Salah satu idea beliau ialah penubuhan Tabung Haji hasil dari cadangannya kepada pihak kerajaan pada tahun 1959 melalui Pelan Penambahbaikan Ekonomi Jemaah Haji Muslim. Pelan tersebut bertujuan membantu menambahbaik taraf ekonomi orang Melayu Islam dengan menubuhkan sebuah syarikat. Menurut Ungku Aziz, idea di sebalik Tabung Haji ialah membantu taraf ekonomi bakal jemaah yang menyimpan wang untuk belanja haji di mana kebanyakan mereka terdiri daripada kelompok miskin luar bandar.

Idea ini timbul hasil kajian yang dilakukan di beberapa tempat di Malaysia dan ianya dibentangkan di bawah tajuk ‘The Mobilisation of Domestic Savings in South East Asia’ di Bangkok pada tahun 1951. Menerusi kajian ini, Ungku Aziz mahu melihat bagaimana orang Melayu menyimpan wang dan mengapa mereka berbuat demikian. Hasil kajiannya mendapati orang Melayu takut menyimpan wang di bank ketika itu kerana bimbang wang tersebut bercampur dengan hasil riba. Selain itu, beliau turut mendapati tujuan utama orang Melayu menyimpan wang sebagai duit belanja semasa perjalanan haji dan umrah. Selain menyimpan wang, mereka turut menggunakan wang tersebut untuk membeli binatang ternakan. Binatang-binatang ini kemudiannya dijual bila sudah tiba masa untuk melakukan perjalanan ke Baitullah.

Dan jika mereka merasakan wang simpanan dan penjualan binatang masih belum mencukupi untuk membiayai urusan haji, orang Melayu juga tidak keberatan menjual tanah mereka. Menurut Ungku Aziz, tindakan sebegini menyebabkan mereka menjadi lebih miskin sekembalinya dari perjalanan haji dan secara tidak langsung, menjejaskan ekonomi orang Melayu. Untuk mengelakkan budaya buruk ini berterusan dan menggalakkan orang Melayu belajar menyimpan demi masa hadapan mereka, maka ini yang membawa kepada penubuhan Tabung Haji.

Penubuhan Tabung Haji dianggap antara yang pertama seumpamanya di dunia dari segi pemikiran ekonomi dan institusi agama Islam. Namun bagi orang Islam, sistem sama sudah wujud yang dikenali sebagai sistem sheikh tetapi dalam bentuk skala kecil. Idea Tabung Haji ini bukan saja mengubah waktu perjalanan dan tempoh penginapan para jemaah yang berangkat ke Baitullah tetapi juga memberi peluang kepada lebih ramai orang Islam mengerjakan dalam tempoh 60 tahun dari Malaysia. Selain itu, pengenalan institusi ini juga menggalakkan budaya menyimpan wang dalam kalangan orang Melayu Islam.

Walaupun Tabung Haji masih belum memenuhi sebahagian mandat asal Ungku Aziz tetapi dari segi nilai ekonomi, ia merupakan entiti korporat bernilai berbilion ringgit dan menguruskan pelbagai pelaburan mengikut prinsip syarak. Ini menyebabkan banyak negara Islam mengagumi kejayaan Tabung Haji terutama dalam soal pengurusan jemaah haji dan mahu mempelajari bagaimana Malaysia dapat mewujudkan sebuah sistem pengurusan dana jemaah haji yang baik. Malah, ramai pakar ekonomi Muslim menganggap Tabung Haji salah satu kejayaan entiti korporat terhebat di dunia.

Tetapi selepas 20 tahun penubuhannya, Ungku Aziz merasakan masih ada ruang yang boleh ditambahbaik. Pertama, beliau merasakan cadangan asalnya untuk menggerakkan simpanan membabitkan warga luar bandar masih belum direalisasikan. Kedua, Ungku Aziz merasakan Tabung Haji seharusnya menggalakkan umat Islam menyimpan bagi kegunaan lain yang bermanfaat seperti pendidikan dan tidak menamatkan simpanan selepas mereka selesai menunaikan haji.

Ketiga, beliau juga mencadangkan keuntungan modal yang diraih dari pelaburan-pelaburan yang dibuat harus diagih-agihkan kepada para penyimpan dengan tujuan dapat merancakkan lagi ekonomi ummah dan bukan setakat meraih keuntungan bagi pihak Tabung Haji semata-mata. Menurut beliau, sekiranya semua ini dapat direalisasikan, ia sebenarnya dapat memenuhi tuntutan fardu kifayah dalam soal kemiskinan. Ini kerana bila kemiskinan dapat dibanteras, ia memberi peluang kepada orang Islam membangunkan diri mereka dalam pelbagai aspek kehidupan sekaligus mewujudkan keadilan dari segi sosioekonomi.

Malah, hasrat beliau ini bersesuaian dengan hadis Nabi s.a.w yang diriwayatkan oleh Abu Said al-Khudri r.a: Pada suatu hari, Rasulullah telah memasuki masjid (baginda) dan mendapati seorang lelaki Ansar yang dipanggil Abu Umamah. Rasulullah bertanya, “Wahai Abu Umamah, kenapa aku tak ada nampak pun engkau duduk-duduk di masjid semasa waktu solat?”Abu Umamah menjawab, “Kerisauan dan hutang-hutang memaksaku demikian, Ya Rasulullah.”

Baginda kemudiannya bertanya, “Adakah engkau mahu jika aku ingin mengajarmu kata-kata yang apabila engkau menyebutnya Allah akan membawa pergi kerisauanmu dan melunaskan hutangmu? Abu Umamah menjawab, “Sudah tentu, Ya Rasulullah!” Rasulullah s.a.w kemudian bersabda, “Ucapkanlah ketika pagi dan petang: Ya Allah, sesungguhnya aku berlindung dari-Mu daripada kerisauan, kesedihan, rasa lemah-lemah (badan) dan sifat malas, juga daripada sifat penakut dan kedekut, serta dari belenggu hutang dan penganiayaan (perlakuan keras/kasar) manusia terhadapku.”Abu Umamah berkata, “Justeru aku telah mengamalkannya, maka Allah telah menghilangkan kerisauanku dan terlunas semua hutang-hutangku.”

Ini menunjukkan betapa tegasnya Nabi s.a.w terhadap isu kemiskinan kerana ia berpotensi merosakkan potensi manusia bukan saja pada peringkat individu tetapi juga pada peringkat masyarakat dan negara.

Pendidikan

Isu pendidikan amat dititikberatkan Ungku Aziz terutama di peringkat universiti kerana dilihat dapat membantu pembangunan orang Melayu pada peringkat individu dan masyarakat. Maka tidak hairanlah sepanjang tempohnya sebagai Naib Cancelor Universiti Malaya (UM) selama 20 tahun, misi pendidikannya bukan saja menghasilkan graduan tetapi graduan yang boleh membantu menyelesaikan masalah budaya, ekonomi dan sosial yang dihadapi negara.

Sesuatu yang disedari Ungku Aziz ialah orang Melayu tidak berapa cemerlang dalam banyak bidang berbanding bangsa-bangsa lain dalam soal ekonomi moden. Salah satu puncanya ialah kekurangan peluang pendidikan dan satu-satunya universiti yang dimasuki orang Melayu mengajar kebanyakan jurusannya dalam Bahasa Inggeris. Ini bermakna pelajar yang datang dari sekolah Melayu akan berhadapan kesukaran memasuki universiti atau belajar dengan baik. Masalah ini membawa kepada penubuhan Pusat Pengajian Asas Sains (Centre for Foundation Studies in Science) bagi membantu para pelajar yang datang dari keluarga miskin.

Berdasarkan pengalamannya pada tahun 1970-an, hanya lima pelajar Melayu yang mendaftar dengan fakulti perubatan dan jika bernasib baik, dua atau tiga sahaja yang tamat pengajian sebagai doktor. Untuk mengatasi masalah berkenaan, UM turut mengorak langkah dengan menubuhkan pusat matrikulasi dan merekrut pelajar-pelajar luar bandar yang berminat mempelajari bidang kritikal seperti perubatan, sains dan kejuruteraan. Ungku Aziz menambah, “Pada ketika itu, pelajar bandar akan pergi ke London untuk menyambung pengajian perubatan. Tetapi dalam fakulti, pensyarahnya mengajar dalam Bahasa Inggeris sementara anak-anak Melayu yang terpilih berfikir secara Melayu. Terma bukan satu masalah tetapi mindanya yang berfikir secara Melayu. Atas sebab itu, kami mencari guru-guru yang boleh mengajar perubatan dan bidang berkaitan dalam Bahasa Melayu.”

Selepas tiga atau empat tahun persediaan, anak-anak Melayu ini dapat menguasai jurusan mereka dan ini memotivasikan mereka untuk memperbaiki kemahiran Bahasa Inggeris mereka. Sejak ditubuhkan pada tahun 1977, Pusat Matrikulasi UM sudah melahirkan lebih 2,000 doktor, 800 doktor gigi dan 2,600 jurutera. Sementara 7,000 hingga 8,000 graduan dilahirkan Pusat Pengajian Asas Sains di mana sesetengah daripadanya menjadi pakar dalam bidang masing-masing dan semakin menghampiri usia persaraan.

Bagaimanapun, itu tidak bermakna Ungku Aziz melupakan pembangunan rohani orang Melayu terutama berkenaan nilai moral dan etika. Antara kebimbangan beliau ialah kehilangan jati diri bangsa sesetengah anak-anak Melayu yang terpengaruh dengan pelbagai falsafah dari Timur dan Barat. Kebimbangan anak jati London ini ada asasnya kerana beliau sedar perubahan yang dibawa negara-negara Barat dalam mengejar kemajuan dengan mengetepikan nilai moral dan etika kononnya atas nama pembangunan dan kemajuan. Beliau bimbang pandangan sempit masyarakat yang menyamakan kejayaan dengan nilai material sebenarnya merosakkan rohani dan jati diri bangsa Melayu itu sendiri.

Dan melihat kepada pembangunan yang berlaku hari ini, walaupun Melayu semakin maju dari segi ekonomi dan materialnya tetapi dari segi nilai moral dan etika, ia merupakan satu tragedi. Ungku Aziz melihat pembangunan seharusnya seiring bukan saja dengan kemajuan material tetapi juga dengan penambahbaikan jati diri dan rohani bangsa Melayu itu sendiri. Dan menurut beliau, orang Melayu seharusnya berusaha berpegang kepada tiga nilai yang membentuk sebuah masyarakat yang hebat iaitu jujur, ikhlas dan telus.

Kenyataan Ungku Aziz ini dilihat jauh ke hadapan berbanding teori-teori ekonomi yang dibawa pemikir-pemikir Barat yang dilihat kosong dari segi moral dan agama. Malah ideanya turut mendapat sokongan Pemenang Hadiah Nobel Amartya Sen yang melihat ekonomi tanpa etika merosakkan ekonomi kebajikan. Sen menambah ekonomi akan menjadi lebih produktif dengan memberi lebih banyak tumpuan kepada pertimbangan etika yang membentuk tingkah laku dan pertimbangan manusia.

Sejarah dan warisan bangsa

Sejak tahun 1980-an, Ungku Aziz aktif mempromosikan kajian sastera dan warisan intelektual orang Melayu. Menerusi satu temubualnya dengan akhbar New Straits Times beliau berkata, “Kajian sastera dan warisan manusia tidak seharusnya dilupakan walaupun ketika Malaysia sedang bergerak menuju ke arah masyarakat saintifik dan progresif pada abad seterusnya. Ini kerana manusia tidak boleh hidup dengan sains sahaja kerana ia memerlukan tambahan budaya dalam mindanya. Terdapat banyak contoh negara-negara maju di mana pencapaian saintifiknya diseimbangkan dengan sistem pendidikannya yang menggalakkan penuntutnya menghargai mahakarya dulu dan sekarang serta mengenali hasil kerja dan usaha manusiawi sepanjang zaman dan merentasi negara-negara.”

Misalnya, Ungku Aziz menggalakkan orang Melayu mempelajari pemikiran orang Melayu pada masa silam kerana asas pemikiran mereka ini boleh diceduk, diadaptasi dan disesuaikan mengikut situasi dihadapi orang Melayu hari ini. Kenyataan ini sebenarnya menunjukkan persetujuannya dengan kenyataan sepupunya sendiri, Syed Muhammad Naquib. Ini kerana filsuf agung Melayu itu merasakan pemikiran orang Melayu zaman silam masih relevan dalam menyelesaikan masalah moden.

Antara sebab orang Melayu merasa jauh dengan budaya dan warisan intelektual silam disebabkan faktor penjajahan. Berdasarkan kajian peribadinya berkenaan pantun dan rekod sejarah orang Melayu, bangsa Melayu sudah dikenali sebagai pedagang yang hebat dan dapat bersaing di peringkat antarabangsa. Ungku Aziz menambah, “Pedagang Melayu masuk ke belantara dan mengutip hasil untuk ditukar dengan pedagang China, India dan negara-negara lain. Mereka sudah berlayar sekitar perairan Nusantara dan mempunyai kompas tersendiri dipanggil pedoman. Ini menunjukkan Timur itu sudah bertamadun dan kita sudah ada pedagang-pedagang Melayu jauh sebelum kedatangan Barat di Nusantara.”

Bersesuaian dengan pendiriannya yang menekankan warisan kesusasteraan Melayu, Ungku Aziz menyokong penggunaan Bahasa Melayu sebagai alat pengajaran dalam sistem pendidikan kebangsaan atas sebab perpaduan nasional. Beliau juga bertanggungjawab dalam pembentukan Universiti Malaya, di mana amat penting bagi sebuah negara berbilang bangsa seperti Malaysia untuk mencapai perpaduan sebenar tanpa mengabaikan Bahasa Inggeris sebagai bahasa perdagangan dalam dunia tanpa sempadan. Dalam satu temubualnya bersama NST pada tahun 2008, beliau berkata, “Bahasa Melayu itu merupakan satu-satunya cara untuk mencapai perpaduan kebangsaan sebenar.

Pada masa sama, Bahasa Inggeris perlu dikuasai bagi mendapatkan faedah sepenuhnya globalisasi.” Atas sebab itu, beliau mencadangkan penggunaan dua bahasa dalam pengajaran dan pembelajaran untuk sistem pendidikan kebangsaan serta patut dimulakan di bangku sekolah lagi. Bagi memastikan penguasaan sepenuhnya kedua-dua bahasa berkenaan, Ungku Aziz mencadangkan ia patut dipelajari dan dikuasai dalam tempoh 11 tahun pembelajaran dan jika boleh, tahun pertama pengajian universiti. Beliau menambah bahasa seharusnya dipandang serius kerana ia merupakan alat perpaduan dan patut diajar sekurang-kurangnya dua tempoh dalam seminggu.

Satu lagi kebimbangan Ungku Aziz berkenaan orang Melayu ialah pemahaman agama dalam kalangan masyarakat. Ini kerana menurutnya, orang Melayu tidak menerima sepenuhnya agama berikutan perubahan sosial dalam masyarakat. Beliau menambah, “Mereka tahu tentang rukun-rukun tetapi mereka tidak mempunyai masa membangunkan kestabilan dan belajar untuk diaplikasikan dalam kehidupan seharian.” Bagi mempromosikan idea menambah kefahaman agama, Ungku Aziz selalu mempromosikan idea dari Tamadun Islam. Ini diperlihatkan menerusi penubuhan Akademi Pengajian Islam Universiti Malaya di mana pada awalnya, beliau dihubungi oleh wakil Yayasan Pengajian Tinggi Islam Kelantan. Menerusi hubungan tersebut, mereka mahu menggabungkan atau mencampurkan institusi berkenaan dengan UM bagi membolehkan pelajar-pelajarnya mendapat kelulusan universiti.

Pada tahun 1975, idea tersebut diterima Perdana Menteri kedua Allahyarham Tun Abdul Razak Hussein. Selepas ia dibentangkan di hadapan Majlis Senat Universiti, ia mendapat persetujuan pihak majlis. Dalam kertas tersebut, beliau turut mencadangkan para pelajar diterapkan semangat berdikari dan melihat kepentingan pembangunan negara. Bagi mencapai agenda berkenaan, beliau mencadangkan satu konsep baru bagi akademi di mana kampus mempunyai sebuah ladang bagi membolehkan pelajar menanam sayur-sayuran, menternak haiwan dan ikan air tawar. Hasil ladang boleh menjadi sumber bekalan makanan penduduk kampus dan ia boleh menjadi tempat bagi para pelajar bersenam dan bermeditasi. Idea radikal ini diinspirasikan dari pembacaan Ungku Aziz berkenaan sistem madrasah yang digunakan Tamadun Islam zaman silam.

Pada tahun 1985, Ungku Aziz juga bertanggungjawab memperkenalkan kursus Tamadun Islam sebagai kursus pilihan yang ditawarkan kepada semua pelajar sama ada beragama Islam atau bukan beragama Islam. Beliau menekankan kursus tersebut bukan menjurus kepada proses Islamisasi tetapi sebaliknya memberi peluang kepada pelajar bukan beragama Islam mempunyai pemahaman lebih mendalam terhadap Islam terutama dari segi tamadun. Kursus tersebut seharusnya tidak patut diendahkan kerana minat terhadap Islam di dunia sudah tidak boleh diendahkan. Ini juga menunjukkan kesungguhan Ungku Aziz bahawa Tamadun Islam turut menyumbang kepada kemajuan dunia. Sepanjang tempoh beliau selama 20 tahun sebagai Naib Cancelor, Ungku Aziz banyak meluluskan program pendidikan bertaraf kebangsaan dan antarabangsa yang berkait dengan Tamadun Islam.

Selain Tamadun Islam, beliau mempunyai minat mendalam terhadap kesenian Islam dan warisan kesusasteraannya. Ungku Aziz merasakan ia dapat mengisi kekosongan dalam kesenian Melayu dan seharusnya diperkenalkan pada peringkat sekolah dan universiti. Beliau turut merasakan Islam seharusnya ditonjolkan keindahannya melalui seni dan kesusateraan terutama seni kaligrafi kerana ia menyedarkan orang ramai terutama umat Islam sendiri bahawasanya Tamadun Islam juga kaya dengan warisan seni dan kesusasteraannya. Atas sebab itu semasa berada di UM, pelbagai pameran membabitkan seni dan kesusasteraan Islam dianjurkan di situ bagi mencetuskan kesedaran dalam kalangan orang ramai. Selain itu, Ungku Aziz merasakan Melayu yang mendabik diri mereka sebagai intelektual seharusnya boleh mengenali abjad-abjad Jawi dalam buku-buku sastera abad ke-18 dan ke-19 atau sekurang-kurangnya, tulisan Arab yang berbeza. Ini sebenarnya merupakan amalan biasa yang dilakukan kelompok cendekiawan Islam silam.

SUMBER

Borhanuddin, M. Syafiq. (2015). Turkish Journal of Islamic Economics. Ungku Aziz’s Perspective On ‘Development’. https://www.researchgate.net/publication/273351675_UNGKU_AZIZ_S_PERSPECTIVE_ON_DEVELOPMENT/fulltext/57a7f37708aee07544c201d2/273351675_UNGKU_AZIZ_S_PERSPECTIVE_ON_DEVELOPMENT.pdf


Mengapa Bahasa Melayu Relevan Sebagai Bahasa Kebangsaan?

Pernah timbulkah kesyakan dalam hati ketika anda sudah yakin bahawa bahasa Melayu yang sedang anda gunakan itu bahasa kebangsaan untuk seluruh rakyat Malaysia? Bisik-bisik yang meragukan anda akan putusan penggunaan bahasa Melayu dalam suasana rasmi selalu mengacau anda: “Mengapakah aku asyik menggunakan bahasa Melayu?

Aku semakin mengabaikan bahasa Mandarin, bahasa ibunda sendiri…”; “Bahasa Melayu untuk orang Melayu, mengapakah tidak digunakan bahasa Mandarin sebagai bahasa kebangsaan…?; “Mengapakah tidak digunakan bahasa Inggeris yang neutral sebagai bahasa kebangsaan untuk mengekalkan keadilan semua kaum?”

Tidak mengapa, perkara itu biasa kerana anda tidak memahami syarat-syarat pemilihan bahasa kebangsaan. Rencana ini akan meneguhkan pegangan anda kepada bahasa kebangsaan yang menjadi tonggak jati diri negara Malaysia dan alat pemersatu pelbagai kaum.

Menurut Asmah Haji Omar (2015), lima syarat harus disiasat untuk penentuan bahasa kebangsaan sesebuah negara, iaitu kedudukan geolinguistik, asal usul, lingua franca, jumlah penutur dan sejarah sosiobudaya.

Berteraskan sebab kedudukan geolinguistik, negara Malaysia terletak di dalam Kepulauan Melayu. Kepulauan Melayu terdiri daripada Singapura, Brunei, Myanmar, Thailand, Semenanjung Malaysia, Sabah dan Sarawak dan sebagainya. Dengan kata lain, Kepulauan Melayu itu negara Asia sekarang. Oleh sebab Kepulauan Melayu itu didominasi oleh kaum Melayu, maka tentu bahasa merekalah yang dipilih. Kenyataan itu diperkuat dengan hakikat bahawa bahasa Melayu diangkat sebagai bahasa rasmi kerajaan Sriwijaya pada abad ke-12 dan di pelabuhan Kesultanan Melayu Melaka pada abad ke-15 (Awang Sariyan, 2017), maka dapat disimpulkan bahawa pada zaman silam, bahasa Melayu itu bahasa serantau Kepulauan Melayu.

Kedudukan yang pernah dijawat oleh bahasa Melayu pada zaman dahulu itu meyakinkan kita bahawa bahasa Melayu sudah berwibawa menjadi bahasa serantau, apatah lagi bahasa kebangsaan sesebuah negara? Berhubung dengan perkara tersebut, setiap negara Kepulauan Melayu, setiap negara Asia memilih bahasa Melayu sebagai bahasa kebangsaan kecuali Singapura yang ada satu bahasa kebangsaan dan tiga bahasa rasmi: bahasa Melayu sebagai bahasa kebangsaan; bahasa Inggeris, bahasa Mandarin dan bahasa Tamil sebagai bahasa rasmi namun tampaknya bahasa Inggeris lebih luas digunakan jika dibandingkan dengan bahasa kebangsaan.

Daripada sudut asal usul, negara Malaysia dihuni oleh orang Melayu dari waktu dahulu lagi, sejak pembukaan Singapura oleh Seri Teri Buana yang disusuli pengasasan Melaka oleh Parameswara. Zaman Melaka Parameswara pula dilangsungkan oleh rantai kesultanan Melayu yang diketuai Sultan Muhammah Syah, Sultan Muzaffar Syah, Sultan Mansur Syah, Sultan Alauddin Riayat Syah, Sultan Mansur Syah dan akhirnya, Sultan Ahmad Syah. Oleh itu, sudah terang lagi bersuluh kenyataan bahawa orang Melayu peribumi di sini. Untuk dikekalkan keaslian jati diri kemelayuan Tanah Melayu ini, bahasa Melayu terpilih sebagai bahasa kebangsaan.

Selanjutnya, bahasa Melayu pernah gemilang sebagai lingua franca, iaitu bahasa perhubungan tidak rasmi yang dituturkan oleh setiap pedagang yang datang ke pelabuhan negeri Melaka. Francois Valetijn, pendeta Belanda, dalam Pui (2018), mengatakan:

Bahasa mereka, bahasa Melayu, bukan saja dituturkan di daerah pinggir laut, tetapi juga digunakan di seluruh Kepulauan Melayu dan di segala negeri Timur sebagai bahasa yang difahami di mana-mana saja oleh setiap orang, tidak ubah seperti bahasa Perancis atau Latin di Eropah atau sebagai bahasa lingua franca di Itali dan di Levant. Sungguh luas tersebarnya bahasa Melayu itu sehingga kalau kita memahami bahasa Melayu, tidak mungkinlah kita kehilangan jejak kerana bahasa itu bukan saja dierti di Parsi bahkan lebih jauh dari negeri itu, dan di sebelah timur Parsi hingga Kepulauan Filipina.

Jumlah penutur juga harus dipertimbangkan. Bahasa kaum majoriti wajar diketengahkan sebagai bahasa kebangsaan yang menjalin persefahaman antara kaum. Hal ini dikatakan demikian kerana bahasa kaum majoriti itu tersebar luas, sejajar dengan bilangan kaumnya yang banyak. Kaum yang sedikit tentu perlu mempelajari bahasa kaum majoriti yang menguasai negara itu supaya berupaya berhubung dengan kebanyakan orang. Sehubungan dengan itu, bangsa Melayulah kaum majoriti negara Malaysia. Oleh itu, bahasa Melayu terpilih sebagai bahasa kebangsaan. Hal ini sama dengan hakikat bahawa orang putih kaum majoriti di England jika dibandingkan dengan orang berkulit hitam. Maka itu, bahasa mereka, bahasa Inggeris terpilih sebagai bahasa kebangsaan negara England.

Akhir sekali, harus juga ditelusurilah sejarah sosiobudaya sesebuah negara ketika hendak dipilih bahasa kebangsaan yang paling sesuai. Berpandukan Kamus Dewan Edisi Keempat (2015), sosiobudaya bermaksud hubungan antara masyarakat dengan budaya. Dalam hal ini, yang dimaksudkan oleh Asmah Haji Omar (2015) hubungan antara bahasa Melayu (daripada masyarakat) dengan fungsi bahasa Melayu (budaya penggunaan bahasa Melayu), iaitu cara bahasa Melayu dibudayakan dalam pelbagai bidang. Memang sudah diterimalah hakikat bahawa bahasa Melayu itu bahasa asal negara Malaysia kerana pada zaman Sriwijaya dan Kesultanan Melayu Melaka

Bahasa Melayulah yang diangkat sebagai bahasa kerajaan dan bahasa perdagangan, tambahan pula, pada zaman Kesultanan Melayu Melaka, bahasa Melayu beransur-ansur mendapat acuan bakunya dalam merata-rata tulisan malah menjadi alat penyampai ilmu yang cekap dan teratur kerana cendekiawan dan pujangga dahulu rajin mengasah keupayaan bahasa dalam pelbagai sastera, seperti Hikayat Hang Tuah dan Sulalatus Salatin dalam bidang kesusasteraan; Hukum Kanun Melaka dan Undang-undang Melaka serta Undang-undang Tubuh Pahang, Johor, Terengganu dalam bidang perundang-undangan dan kitab-kitab keagamaan. Bersandar pada keupayaan bahasa Melayu sebagai bahasa tinggi dari zaman silam lagi, bahasa Melayu layak menjadi bahasa kebangsaan negara Malaysia kini sebagai warisan dari zaman Kesultanan Melayu Melaka.

Sebagai simpulan, bahasa Melayu memang bahasa kebangsaan negara Malaysia selama ini. Pemansuhan bahasa Melayu hanya berlaku pada waktu penjajahan British. Dapat dikatakan bahawa pemartabatan bahasa Melayu semula sebagai bahasa kebangsaan itu kesinambungan daripada kegemilangan bahasa Melayu sebagai bahasa pentadbiran Kesultanan Melayu Melaka. Sementara menjunjung bahasa Melayu sebagai bahasa kebangsaan, kaum lain bebas mengekalkan bahasa mereka dalam pergaulan seharian.

Bahasa Melayu sebagai bahasa kebangsaan tidak pernah menimbulkan soal menghapuskan jati diri kaum Cina atau kaum Melayu kerana bahasa Melayu hanya diwajibkan dalam majlis dan urusan rasmi, khususnya urusan dan majlis kerajaan sebaliknya dalam pergaulan seharian yang tidak rasmi, penggunaan loghat negeri Melayu, bahasa Mandarin, bahasa Tamil digalakkan untuk menimbulkan kemesraan dalam kaum yang sama-sama memiliki bahasa itu. Setelah kenyataan itu difahami dan dihayati, ayuh kita bernaung bersama-sama di bawah payung bahasa kebangsaan, melafazkan ikrar kesetiaan kepada bahasa kebangsaan selama-lamanya!

Rujukan

Asmah Haji Omar. (2015). Dasar bahasa kebangsaan: sejarah memartabatkan bahasa kebangsaan dan bahasa rasmi Malaysia. Kuala Lumpur: Dewan Bahasa dan Pustaka.

Awang Sariyan. (2017). Pemikiran Awang Sariyan dalam pemartabatan bahasa Melayu. Kuala Lumpur: Dewan Bahasa dan Pustaka.

Awang Sariyan. (2018). Mencari makna diri Melayu: renungan untuk bangsaku. Kuala Lumpur: Dewan Bahasa dan Pustaka.

Hajah Noresah Baharom. (2015). Kamus dewan edisi keempat. Kuala Lumpur: Dewan Bahasa dan Pustaka.

Pui Wen Hang. (2018, September). Jangan skeptikal terhadap bahasa kebangsaan. Dewan Bahasa, 9: 52—53.


Selagi Gaza Tak Jadi Milik Israel, Mereka Tak Akan Tidur Lena

Israel merampas Golan daripada Syria dalam P.era.ng Enam Hari tahun 1967. Selain Golan, Israel juga merampas Gaza dan Sinai daripada Mesir, dan Jerusalem Timur dan Tebing Barat (West Bank) daripada Jordan.

Israel berundur dari Sinai selepas berdamai dengan Mesir pada tahun 1979. Kemudian, Mesir melepaskan Gaza dan Jordan melepaskan Tebing Barat untuk dijadikan negara Palestin pada tahun 1988. Tinggal Jerusalem Timur dan Golan masih berada dalam genggaman Israel.

Secara “de facto”, Israel menguasai Golan. Namun secara “de jure”, pendudukan Israel di Golan tidak sah di sisi undang-undang antarabangsa. Pengiktirafan Trump terhadap pendudukan Israel di Golan sama macam kes pengiktirafan Jerusalem sebagai ibu negara Israel. Ia lebih kepada langkah simbolik untuk memberi pengabsahan moral kepada rejim Zionis.

Gaza macam biasa, p.eran.g, gencatan senjata. P.era.ng lagi, gencatan lagi, Israel tak akan mampu menghapuskan Palestin buat masa ini.

Tapi kedua-dua kawasan ini sememangnya duri dalam daging Israel. Bukan saja rejim Zionis pada hari ini, malah Bani Israel pada zaman purba juga mengalami masalah yang sama.

Dari abad ke-11 hingga ke-6 Sebelum Masihi, Bani Israel pernah mendirikan negara Israel purba (Ancient Israel) di kawasan yang dikenali sebagai Palestin pada hari ini. Waktu itu nama Palestin ialah Canaan. Bani Israel menduduki Canaan selepas berhijrah keluar dari Mesir, lari daripada Firaun.

Tiga raja pertama Israel purba ini ialah Talut (Saul), Daud (David) dan Sulaiman (Solomon). Kisah mereka ada dalam dalam Bible dan Quran. Ketiga-tiga raja ini merupakan raja yang handal, tapi mereka pun tidak mampu menakluk kawasan Golan dan Gaza.

Di zaman Israel purba, Golan diduduki oleh kaum Geshur dan merupakan “buffer zone” antara Israel dan Aram-Damascus. Aram-Damascus ialah negara kaum Aramean penunggang unta (macam orang Arab) yang berpusat di Damsyik (Damascus). Sebijik macam Syria hari ini.

Israel enggan memulangkan Golan kepada Syria sebagaimana mereka memulangkan Sinai kepada Mesir. Kedudukan kawasan Golan lebih tinggi berbanding seluruh kawasan utara Israel, memudahkan serangan musuh dari atas. Tambahan pula, 1/3 dari bekalan sumber air Israel datang dari Tasik Galilee dan Sungai Yarmuk yang juga berada dalam lingkungan kawasan Golan. Jadi, sekiranya musuh Israel menguasai Golan, maka Israel dalam bahaya.

Di zaman Israel purba, kawasan Gaza dikenali sebagai Philistia. Penduduk asal di situ (“Philistines”) merupakan ancaman utama kepada Bani Israel. Jalut (Goliath) yang bertarung dengan Daud a.s. ialah seorang pahlawan Philistine. Apabila orang Arab pada hari ini menamakan kawasan Palestin sebagai “Filastin”, secara automatik Israel mengaitkan Palestin dengan “ancaman”.

Selepas 3,000 tahun, realiti masih tidak berubah. Selagi tidak menguasai Golan dan Gaza, selagi itu bangsa yang menduduki kawasan “dari Dan hingga Beersheba” tidak mampu tidur nyenyak. Tak kira Israel purba, atau Israel moden.


Ginkgo Biloba: Pokok Fosil Hidup Berusia 1400 Tahun

Di negeri Shaanxi, China, terdapat pokok unik tumbuh membesar di tokong Buddha Gu Guanyin. Uniknya pokok ini adalah ia ditanam oleh Maharaja Li Shimin yang memerintah Dinasti Tang pada tahun 629 hingga 649.

Ya, pokok ini sekarang berusia 1,400 tahun. Setelah China menjadi sebuah negara bernama People’s Republic of China, tokong tersebut menjadi kunjungan pelancong tempatan dan luar negara kerana bukan saja pokok ini mempunyai usia yang panjang. Sebaliknya adalah daun kipasnya yang cantik.Apabila masuk musim luruh, daun-daun tersebut bertukar menjadi kuning keemasan dan gugur ke lantai tokong. Daun-daun berguguran ini membentuk permaidani emas yang luas, mencantikkan lagi tokong Buddha itu. Maka, inilah sebabnya tokong Gu Guanyin menjadi tarikan pelancong seantero dunia.

Apakah spesis pokok yang mempunyai usia beribu-ribu tahun dan mempunyai daun kuning keemasan?

Pokok unik itu sebenarnya adalah pokok spesis Ginkgo biloba, juga dipanggil sebagai pokok gingko dan pokok rambut gadis sunti (maidenhair tree). Pokok ini hanya satu-satunya pokok purba dari kumpulan Ginkgophyta yang masih hidup sehingga kini, iaitu dari 270 juta tahun dulu.

Dahulu, pokok gingko mempunyai pelbagai jenis spesis dan bertebaran di seluruh dunia. Namun populasi pokok gingko menurun sehingga pada 2 juta tahun dulu, spesis Ginkgo biloba menjadi pokok purba terakhir hanya ditemui di China.

Spesis pokok ini kemudian ditanam secara meluas dan menjadi pokok liar tumbuh di selatan China. Pokok ini juga ditanam di Amerika Utara selama 200 tahun dan Eropah pada 300 tahun.

Spesis Ginkgo biloba bersaiz besar yang tumbuh sehingga ketinggian 20-35 meter, namun ada spesis pokok ini mampu mencapai ketinggian 50 meter. Rupa pokok ini seperti mahkota yang cabangnya melengkung ke atas dan mempunyai akar yang menjalar sangat dalam untuk menahan tiupan angin dan timbunan salji.

Rahsia pokok gingko berumur panjang adalah keupayaannya untuk menghalang sebarang jangkitan berlaku, dan pohon yang anti-serangan serangga, menjadikan pokok ini mampu hidup melebihi 2,500 tahun.

Daun pokok Ginkgo biloba ini unik berbanding daun pokok besar yang lain. Rupanya berbentuk kipas dengan urat daun meluas ke hujung daun, tidak seperti urat daun pokok yang mempunyai ‘tulang belakang’ di tengah daun. Daun pokok ginkgo adalah hijau namun ia bertukar kepada kuning keemasan saat musim luruh berlaku. Daun tersebut kemudian bertahan beberapa hari (biasanya 15 hari) sehingga gugur.

Satu lagi keunikan pokok Ginkgo biloba adalah sistem pembiakannya yang berbeza dengan spesis pokok kini. Pokok ginkgo adalah dioecious, bermaksud pokok yang mempunyai jantina yang terpisah, berbeza pokok yang bunganya mempunyai kedua-dua jantina.
Dalam pokok ini, ia mempunyai ‘pokok jantan’ dan ‘pokok betina’ di setiap cabang pokok. ‘Pokok jantan’ mempunyai kon debunga (pollen cone) yang terdiri dari sporofil (sporophylls), kapsul yang isinya adalah mikro-sperma.

Manakala ‘pokok betina’ pula tidak mempunyai kon debunga. Ia mempunyai dua buah ovul yang terbentuk di hujung tangkai di mana apabila disenyawa, ia menbentuk biji benih. Bijinya berwarna kuning-keperangan, lembut, dan berbentuk seperti buah. Apabila buah ini gugur, ia mengeluarkan bau tengik atau bau muntah.

Agen pendebungaan pokok purba ini bukanlah serangga atau angin. Agennya adalah air bagi memudahkan mikro-sperm dari ‘pokok jantan’ bergerak ke ovul ‘pokok betina’.
Pokok ginkgo yang sekarang meliar setelah menempuhi kesukaran hampir pupus, ia mempunyai khasiat tersendiri untuk kegunaan manusia.

Buah ginkgo menjadi makanan tradisi orang Cina sama ada menjadi bahan dalam resepi bubur congee dan lauk dalam sajian sami Buddha. Ia mempunyai khasiatnya terutamanya menaikkan nafsu syahwat.

China juga telah menggunakan buah ginkgo ini untuk tujuan perubatan bermula abad ke-15 Masihi. Jerman pula mula tahun 1965 menggunakan buah ini untuk merawat penyakit Alzheimer’s.

Di Tokyo, Jepun menjadikan daun kipas pokok ginkgo sebagai simbol ibu kota tersebut. Di Hiroshima, 6 batang pokok purba ini terselamat dari letupan bom atom pada tahun 1945, ketika Perang Dunia Kedua. Sehingga kini, keenam-enam pokok tersebut masih tumbuh dengan sihat.

RUJUKAN:

Lyme, C. (14 November 2019). An ocean of golden leaves: 1,400-year-old Ginkgo tree planted in a temple by a Chinese emperor stuns the internet with its breath-taking autumn foliage. Mail Online. Retrieved from 16 September 2020. https://www.dailymail.co.uk/news/article-7681487/1-400-year-old-Ginkgo-tree-planted-Chinese-emperor-perfect-autumn-foliage.html

Mustoe, G.E. (2002). “Eocene Ginkgo leaf fossils from the Pacific Northwest”. Canadian Journal of Botany. 80 (10): 1078–1087.

Raven, Peter H.; Ray F. Evert; Susan E. Eichhorn (2005). Biology of Plants (7th ed.). New York: W. H. Freeman and Company. pp. 429–430.

Royer, Dana L.; Hickey, Leo J.; Wing, Scott L. (2003). “Ecological conservatism in the ‘living fossil’ Ginkgo”. Paleobiology. 29 (1): 84–104.